Kerjasama dengan parti lain ditentukan selepas PRU-15
29 Mac 2021, 5:32 pm
KUALA LANGAT – Kerjasama UMNO bersama parti lain hanya akan ditentukan setelah Pilihan Raya Umum (PRU) ke-15 selesai nanti.
Pengarah Pilihan Raya UMNO, Datuk Seri Tajuddin Abdul Rahman berkata, buat masa sekarang Umno membuat keputusan untuk tidak meneruskan kerjasama dengan Parti Pribumi Bersatu Malaysia (Bersatu) termasuklah PKR serta DAP bagi PRU akan datang.
“UMNO bersifat terbuka, jika kerjasama itu nanti mampu membawa kebaikan kepada negara, rakyat dan juga parti, kita akan lakukannya, kita tunggu sahaja selepas PRU nanti.
“UMNO tidak tamak, malah dulu Barisan Nasional (BN) kita kongsi bersama dengan MCA, MIC dan parti pribumi Sabah dan Sarawak untuk membentuk kerajaan,” katanya pada sidang akhbar selepas mengadakan lawatan projek Transit Aliran Ringan 3 (LRT3) bermula di Centralised Labour Quarters (CSL) di Saujana Putra di sini hari ini.
Beliau menambah, buat masa sekarang UMNO sedang mengadakan rundingan bersama Pas bagi mengagihkan kerusi untuk bertanding di PRU.
“Ada 222 kerusi menjadi rebutan, UMNO akan bertanding 96 kerusi, Pas pun tidak minta banyak, semuanya masih lagi di dalam perbingcangan.

“Buat masa sekarang, kita mahu bersama dengan Pas, kita sedang berbincang dalam soal pengagihan kerusi untuk bertanding di dalam PRU nanti,” ujarnya. – K! ONLINE.


Sedia laksana semula PKP jika rakyat Kelantan degil
Oleh YATIMIN ABDULLAH

29 Mac 2021, 5:30 pm
KOTA BHARU – Perintah Kawalan Pergerakan (PKP) sedia kembali dikuatkuasakan jika rakyat Kelantan terus bersikap degil dengan enggan mematuhi prosedur operasi standard (SOP) sehingga menyebabkan peningkatan kes Covid-19.
Sehubungan dengan itu, Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin memohon agar seluruh lapisan masyarakat mematuhi SOP dan terus mengamalkan budaya norma baharu yang telah ditetapkan.
Menurutnya, beliau bimbang wabak Covid-19 kembali menular di negeri ini kerana kadar nilai kebolehjangkitan (Rt ) di Kelantan adalah yang tertinggi di Malaysia ketika ini.
“Jika Rt tidak turun, kita boleh jangka kes Covid-19 akan meningkat dengan mendadak berbanding biasa.
“Apabila kes naik, Majlis Keselamatan Negara (MKN) tidak akan teragak-agak untuk melaksanakan PKP di negeri ini,” katanya.
Beliau berkata demikian ketika ditemui pemberita selepas hadir ke Mesyuarat Khas Jawatankuasa Keselamatan Negeri (JKKN) Kelantan di Kompleks Kota Darulnaim di sini hari ini.

Mesyuarat tersebut dipengerusikan oleh Menteri Besar Kelantan, Datuk Ahmad Yakob.
Ahli Dewan Undangan Negeri (ADUN) Kijang itu memberitahu, perlaksanaan kembali PKP di negeri ini bakal memberikan kesan buruk kepada semua pihak.-K!ONLINE


Enam pekerja kilang didakwa guna sijil sakit palsu
Oleh MOHD SYALMIZI HAMID

29 Mac 2021, 4:03 pm
SEBERANG PERAI – Enam operator pengeluaran sebuah kilang dihadapkan ke Mahkamah Majistret Bukit Mertajam di sini hari ini atas pertuduhan memalsukan sijil cuti sakit antara Oktober hingga Februari lalu.
Tiga tertuduh mengaku bersalah, manakala tiga lagi mengaku tidak bersalah selepas pertuduhan dibacakan ke atas mereka di hadapan dua Majistret bebeza iaitu B. Sri Pracha Nanthini dan Mohd. Zaki Abd. Rahman.
Tertuduh, Muhamad Zulhakimi Masdi, 23, dijatuhi hukuman denda RM3,500 dan penjara lima hari selepas didapati bersalah oleh Sri Pracha Nanthini.
Mohd. Zaki Abd. Rahman turut menjatuhi hukuman denda RM2,700 dan penjara lima hari ke atas Mohamad Hafizi Zainuddin, 29, dan Muhammad Amir Md. Ishak, 19 selepas mereka didapati bersalah.
Tertuduh wanita iaitu Marsya Fatini Mohd. Rani, 20, dan Nur Farah Amira Alisham, 21, bagaimanapun mengaku tidak bersalah selepas pertuduhan dibacakan di hadapan Sri Pracha Nanthini, manakala Nurul Izzah Abdul Razak, 21, mengaku tidak bersalah di hadapan Mohd. Zaki.
Mereka masing-masing dihadapkan dengan satu pertuduhan kecuali Marsya Fatini didakwa dengan dua pertuduhan.

Mengikut pertuduhan, tertuduh dengan curang didakwa menggunakan dokumen tulen iaitu sijil cuti sakit yang mana mempunyai sebab untuk percaya ia palsu.
Sijil berkenaan adalah tertera tarikh berbeza di antara 26 Oktober tahun lalu sehingga 26 Februari tahun ini.
Mereka didakwa melakukan kesalahan itu di Syarikat EMS M Engineering Medical System Sdn. Bhd., daerah Seberang Perai Tengah di sini pada sekitar 27 Oktober tahun lalu sehingga 27 Februari lalu kira-kira pukul 9 pagi.
Kesemua tertuduh didakwa mengikut Seksyen 471 Kanun Keseksaan yang memperuntukkan hukuman penjara sehingga dua tahun atau dengan denda atau kedua-dua sekali jika sabit kesalahan.
Kes dikendalikan Timbalan Pendakwa Raya Mohammad Nazri Abdul Rahim dan M. Kalaivaanan, manakala kesemua tertuduh masing-masing diwakili peguam.
Marsya Fatini dan Nur Farah Amira dibenar diikat jamin sebanyak RM4,000 beserta seorang penjamin, manakala Nurul Izzah dibenar diikat jamin RM5,000.
Kes akan disebut semula pada 3 Mei depan bagi serahan dokumen. – K! ONLINE


Nenek tiri Obama meninggal dunia
Oleh KOSMO!

29 Mac 2021, 4:25 pm
NAIROBI  – Nenek tiri kepada bekas Presiden Amerika Syarikat (AS), Barack Obama menghembuskan nafas terakhir pada usia 99 tahun hari ini.
Sarah Obama terkenal dengan panggilan Mama Sarah dihantar untuk menerima rawatan di Hospital Pengajaran dan Rujukan Jaramogi Oginga Odinga di bandar Kisumu yang terletak di barat Kenya sebelum disahkan meninggal dunia.
“Memang benar dia telah pergi bertemu Tuhan. Dia meninggal dunia pagi ini,” kata anak perempuannya, Marsat Onyango.
Beliau semasa hayatnya hanya wanita desa sederhana dan dikenali dengan juadah bubur panas dan donat yang sering dihidangkan di sekolah tempatan.
Namun, namanya menjadi masyhur pada peringkat dunia selepas Obama terpilih sebagai Presiden AS pada 2008.
Beliau muncul sebagai selebriti selepas kunjungan Obama ke Kenya pada 2006 selain rumah ladangnya menjadi tarikan pelancong sejurus kemenangan Obama pada November 2008.

Sarah ialah isteri ketiga Hussein Onyango Obama, datuk kepada Obama yang merupakan seorang ahli herba dan pernah berjuang melawan British di Myanmar.
Walaupun tiada pertalian darah, Obama sering menyebut Sarah sebagai neneknya dan ada mengunjungi rumah wanita itu di Kampung Kogelo selepas tidak lagi menjadi Presiden AS pada 2018. -AFP


Orang Asli sesak nafas naik helikopter ke hospital
Oleh AIMUNI TUAN LAH

29 Mac 2021, 3:59 pm
GUA MUSANG – Seorang lelaki warga emas Orang Asli yang sesak nafas terpaksa dibawa Hospital Gua Musang untuk rawatan lanjut dengan menaiki helikopter Unit Udara Jabatan Bomba dan Penyelamat Malaysia (JBPM) hari ini.
Lelaki berkenaan, Ajam Along, 74, tinggal di Kampung Tendrik, Pos Bihai di sini tidak boleh dibawa ke hospital dengan menggunakan jalan darat ekoran laluan balak yang menjadi nadi perhubungan penduduk rosak sejak beberapa bulan lalu.
Pegawai Perhubungan Awam Pangkalan Udara JBPM Subang, Penolong Penguasa Bomba, Mohd. Farhan Marzuki berkata, pihaknya menerima panggilan kecemasan daripada pihak Jabatan Kemajuan Orang Asli (Jakoa) untuk melakukan operasi pemindahan perubatan (Medevac).
Katanya, pihaknya berlepas dari Pangkalan Udara JBPM Bertam, Pulau Pinang dengan pesawat Agusta Westland 139 pada pukul 11.01 pagi dan tiba kira-kira 50 minit kemudian.
“Warga emas itu sudah berada dalam keadaan lemah selain tidak boleh berjalan dan perlu diangkat menggunakan pengusung.
“Sebaik sahaja mendarat di Balai Bomba dan Penyelamat Gua Musang pada pukul 12.16 tengah hari, dia ditemai seorang anak saudaranya telah dihantar ke hospital menggunakan jentera yang disediakan JPBM,” katanya ketika dihubungi Kosmo! di sini hari ini.

Tambah Mohd. Farhan, penerbangan Medevac itu merupakan kali yang ke-18 bagi tahun ini untuk menyelamatkan pesakit Orang Asli ke hospital selepas jalan balak tidak dapat dilalui akibat berlaku kerosakan.-K!ONLINE


Serangan debu kuning di jejaskan kualiti udara Korea Selatan
Oleh KOSMO!

29 Mac 2021, 4:28 pm
SEOUL – Pentadbiran Meteorologi Korea mengeluarkan amaran debu kuning di kota raya  Seoul  pukul 7.0 pagi (waktu tempatan) hari ini dan meminta orang ramai yang mempunyai  masalah pernafasan atau penyakit kardiovaskular, kanak-kanak dan golongan berisiko tinggi lain supaya kekal di rumah.
Amaran debu halus itu dikeluarkan apabila bacaan partikel PM 10 diramal berada pada paras 800 mikrogram permeter padu lebih daripada  dua jam, lapor agensi berita Yonhap.
Pihak berkuasa Korea Utara mengklasifikasikan  bacaan PM 10 antara 0 hingga 30 mikrogram sebagai ‘baik’, bacaan antara 31 hingga 80 adalah normal, antara 81 hingga 150 sebagai ‘buruk’ dan lebih 151 adalah ‘sangat buruk’.
Menurut pusat kualiti udara, debu tersebut yang saiznya lebih kecil daripada  2.5 mikrometer dikenali sebagai PM 2.5  berbahaya kepada sistem pernafasan dan kesihatan manusia.
Ia mencapai paras sangat buruk di seluruh negara termasuk Seoul.
Sekitar pukul 7 pagi semalam, bacaan partikel PM 2.5 itu meningkat setiap jam kepada  96 mikrogram di Seoul, 107 mikrogram di wilayah Gyeonggi, 105 mikrogram di wilayah Chungcheong Utara, 91 mikrogram di Daejeon dan 95 mikrogram di wilayah Jeolla Utara.

Tahap PM 10 mencapai kemuncak  545 mikrogram di Seoul pagi ini manakala Busan dan pulau peranginan  Jeju mencatat tahap buruk 10 PM dengan masing-masing mencatat bacaan  98 dan 109 mikrogram.
Pusat meterologi menjelaskan bahawa debu kuning itu berasal dari wilayah Inner Mongolia  di utara China dan sekitar Gurun Gobi. – Agensi


125 termasuk Exco Pulau Pinang antara saksi pendakwaan kes rasuah Guan Eng
Oleh NUZULSHAM SHAMSUDDIN

29 Mac 2021, 3:26 pm
KUALA LUMPUR – Seramai 125 saksi pendakwaan termasuk beberapa Exco dari negeri Pulau Pinang dijangka akan dipanggil memberi keterangan pada perbicaraan kes rasuah bekas Ketua Menteri Pulau Pinang, Lim Guan Eng berhubung pembinaan terowong dasar laut dan projek pembinaan jalan utama negeri itu.
Perkara itu dimaklumkan Timbalan Pendakwa, Wan Shaharudin Wan Ladin ketika ditemui selepas prosiding pengurusan kes tersebut di hadapan Hakim Azura Alwi di Mahkamah Sesyen di sini hari ini.
“Hari ini pihak pendakwaan juga telah menyerahkan beberapa dokumen berkaitan kes,” katanya.
Terdahulu semasa prosiding Wan Shaharudin memaklumkan kepada mahkamah bahawa pihak pendakwaan telah selesai menyerahkan keseluruhan dokumen berkaitan kes kepada pihak pembelaan yang diwakili peguam Sangeet Kaur Deo.
Bagaimanapun dalam prosiding hari ini kehadiran Guan Eng ,61, dikecualikan.
Sebelum ini, Hakim Azura telah menetapkan  tarikh perbicaraan pada 8 hingga 11 Jun; 12 hingga 16 Julai; 28 dan 29 Julai, 16 hingga 20 Ogos, 6 hingga 10 September, 20 hingga 24 September dan 13 hingga 17 Disember.

Mahkamah turut membenarkan keempat-empat kes iaitu tiga pertuduhan yang dikemukakan di Mahkamah Sesyen Butterworth, Pulau Pinang dan satu pertuduhan yang didaftarkan di mahkamah sini, dibicarakan secara bersama.
Mengikut pertuduhan pindaan pertama, Guan Eng didakwa sebagai seorang pegawai badan awam iaitu Ketua Menteri Pulau Pinang telah menggunakan kedudukannya untuk menerima suapan bagi dirinya sendiri wang berjumlah RM3.3 juta dengan mengambil tindakan bagi membantu syarikat milik Datuk Zarul Ahmad Mohd. Zulkifli yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6.3 bilion.
Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR, Georgetown, Pulau Pinang mengikut Seksyen 23(1) Akta SPRM yang membawa hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.
Bagi pertuduhan pindaan kedua, Guan Eng didakwa semasa menjawat jawatan Ketua Menteri Pulau Pinang telah meminta suapan iaitu balasan berjumlah 10 peratus daripada keuntungan yang akan diperoleh kelak daripada Zarul sebagai upah bagi melakukan perkara yang dicadangkan iaitu membantu syarikat milik ahli perniagaan tersebut dilantik untuk projek sama.
Beliau dituduh melakukan perbuatan itu berhampiran Hotel The Gardens, Lingkaran Syed Putra, Mid Valley City, di sini pada Mac 2011, antara pukul 12.30 tengah malam hingga 2 pagi, mengikut Seksyen 16 Akta SPRM yang membawa hukuman penjara hingga 20 tahun atau denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.
Ahli Parlimen Bagan itu juga didakwa atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut mengikut Seksyen 403 Kanun Keseksaan yang memperuntukkan hukuman penjara antara enam bulan dan lima tahun serta sebatan dan denda, jika sabit kesalahan.
Guan Eng dituduh melakukan kedua-dua kesalahan itu di Pejabat Tanah dan Galian Negeri Pulau Pinang, Tingkat 21, KOMTAR di sini, pada 17 Februari 2015 dan 22 Mac 2017.-K!ONLINE


Finas lancar MyCap, WHAM tajamkan kreativiti bekas wartawan
Oleh KOSMO!

29 Mac 2021, 3:31 pm
PETALING JAYA – Dalam usaha memajukan bidang industri kreatif, Perbadanan Kemajuan Filem Nasional Malaysia (Finas) melancarkan Program Peningkatan Kapasiti Industri Kreatif (MyCap) bagi mengumpul data buat pemain-pemain industri.
Pengerusi Finas, Zakaria Abdul Hamid berkata pihaknya kini sedang mengemas kini platform data meliputi penggiat industri, persatuan dan syarikat dengan  skop penilaian lebih luas.
“MyCap ditubuhkan sebagai platform penilaian selain mengiktiraf peranan semua penggiat industri seni tanah air untuk rujukan masa akan datang,” kata Zakaria
Zakaria berkata demikian sewaktu melancarkan Program Bengkel Komprehensif Penulisan Komersial, Kerjaya Profesional (Penulisan Skrip Drama TV- Adaptasi Daripada Novel Popular) di sebuah hotel terkemuka di ibu kota, baru-baru ini.
Sebelum ini, Finas turut melancarkan Pakej Ransangan Industri Kreatif Malaysia (PRISMA) buat semua penggiat industri kreatif yang terjejas dek pandemik Covid-19.
PRISMA misalnya, ditubuhkan sebagai bukti keperihatinan Kementerian Komunikasi dan Multimedia Malaysia (KKMM) untuk memudah cara pembiayaan dengan menghasilkan kandungan kreatif, mengupayakan kapasiti dan kemahiran dan menyediakan akses pasaran bagi produk kreatif tempatan.

 “PRISMA dijangka memberi manfaat kepada lebih 9,000 penggiat seni dengan mewujudkan sekurang-kurangnya 40,000 peluang  pekerjaan melibatkan penyediaan peruntukan sebanyak RM89.2 juta.
“Salah satu inisiatif PRISMA yang sedang dilaksanakan adalah Program Creativity Never Stop yang bertujuan untuk memberi peluang kepada penggiat seni berkelayakkan dalam bidang pra-produksi, produksi dan pasca produksi menganjurkan bengkel secara atas talian termasuklah menerapkan elemen tenaga pengajar atau pakar industri tempatan dan antarabangsa,” katanya lagi.
Setakat ini sebanyak 121 permohonan bagi Program Creativity Never Stops 1.0 dan 2.0 diluluskan KKMM dan Finas bagi memajukan lagi sektor industri kreatif negara.
Sementara itu, program bengkel komprehensif penulisan yang berlangsung selama tiga hari bermula 26 hingga 28 Mac lalu dianjurkan oleh Persatuan Wartawan Dan Penulis Hiburan (WHAM) dengan kerjasama Finas.
Menurut Presiden WHAM, Datuk Tengku Khalidah Tengku Bidin, program kali ini telahpun dirancang pada awal tahun lalu tetapi ia  beberapa kali ditangguhkan kerana pandemic Covid-19 yang tidak memaksa banyak acara seminar dilarang untuk dilaksanakan.
“Penyertaan bengkel ini membabitkan penyertaan utama dari kalangan bekas wartawan yang berminat untuk mendalami bidang penulisan karya kreatif.
“WHAM akan terus membantu menganjurkan pelbagai program sebegini dengan sasaran kepada rakan-rakan media yang kehidupannya banyak terjejas ekoran penutupan dan pengecilan operasi banyak syarikat media berpengaruh dalam negara sebelum ini.
 “Kali ini, kami memilih bidang penulisan skrip kerana ia amat dekat dengan jiwa sebagai penulis itu sendiri walaupun berada dalam cabang penulisan kreatif. Usaha WHAM ini adalah untuk mencari kemahiran-kemahiran baharu dalam diri bekas wartawan-wartawan yang tidak lagi bermajikan ini agar mereka mampu mencari sumber pendapatan baharu setelah kehilangan pekerjaan,” kata Tengku Khalidah.
Turut hadir, Timbalan Presiden WHAM, Niezam Abdullah dan kepimpinan persatuan berkenaan.
WHAM dinaungi oleh hampir 500 ahli dan merupakan antara persatuan membabitkan dunia kewartawanan yang sangat aktif dan sering responsif dengan industri. – K! ONLINE


Pemandu lori rempuh motosikal kena cekup
Oleh NOR AINNA HAMZAH

29 Mac 2021, 4:19 pm
SEREMBAN – Polis berjaya menangkap seorang pemandu lori yang pemanduannya mengakibatkan seorang penunggang motosikal mengalami kemalangan dan kejadian menjadi tular sejak 27 Mac lalu di media sosial.
Ketua Polis Daerah Seremban, Asisten Komisioner Mohd. Said Ibrahim berkata, kira-kira pukul 8.45 pagi rakaman video berkaitan kemalangan jalan raya berkenaan di Jalan Seremban-Kuala Pilah, berhampiran stesen minyak Shell Ampangan, Seremban melibatkan sebuah lori dengan sebuah motosikal telah tular.
Menurutnya, hasil siasatan mendapati kemalangan berlaku apabila pemandu lori berusia 42 tahun berkenaan telah mengubah haluan dari lorong kanan ke lorong kiri lalu terlanggar sisi kanan penunggang motosikal tersebut.
“Akibat pelanggaran, penunggang motosikal itu telah jatuh di atas jalanraya dan mengalami kencederaan ringan iaitu luka di bahagian kaki dan tangan.
“Kira-kira pukul 9.35 malam hari yang sama video tular, sepasukan pegawai dan anggota dari Bahagian Siasatan dan Penguatkuasaan Trafik Seremban telah pergi ke rumah pemandu lori di Rantau dan menahan suspek bersama lori yang terlibat dalam kemalangan tersebut,” katanya ketika dihubungi hari ini.
Mohd. Said berkata, suspek dibawa ke Balai Trafik Seremban untuk tindakan selanjutnya dan hasil ujian air kencing mendapati suspek negatif dadah.

“Kes disiasat di bawah Seksyen 42(1) Akta Pengangkutan Jalan (APJ) 1987 dan siasatan lanjut masih diteruskan.
Sabtu lalu tular di media sosial video berdurasi 29 saat memaparkan rakaman kamera papan pemuka (dashcam)  seorang pengguna jalan raya memaparkan kejadian kemalangan membabitkan sebuah lori dan motosikal.
Pemandu lori itu bagaimanapun meneruskan perjalanan walaupun penunggang motosikal berkenaan terjatuh di jalan raya dan pengguna jalan raya membunyikan hon berulang kali.-K!ONLINE


Zizan Razak juara pusingan pertama musim keempat TGR
Oleh AFIFI HAFIZ MOHD NOR

29 Mac 2021, 4:23 pm
SEPANG – Walaupun baru pertama kali menyertai perlumbaan Cabaran Vios di festival Toyota Gazoo Racing (TGR) pada musim keempat pelakon dan pelawak, Zizan Razak berjaya naik podium.
Pertempuran kategori selebriti dalam Kelas Promosi itu menyaksikan Zizan menjadi wira yang tidak dijangka dengan dua kemenangan di perlumbaan pertama dan kedua.
Menurut Zizan, dia berterima kasih kepada Toyota dan semua rakannya dalam perlumbaan itu kerana dia bukan sahaja belajar perkara baru malah berjaya menamatkan perlumbaan 18 pusingan itu.
“Saya menjangkakan persaingan yang sengit sejak awal terutamanya seperti Shukri Yahaya dan Nabil Ahmad.
“Saya tahu mereka lebih cekap kerana mereka mempunyai pengalaman bertanding pada musim sebelumnya tetapi apa yang dapat saya katakan adalah pengalaman saya setakat ini sangat mengujakan,” katanya pada sidang akhbar selepas tamat pelumbaan kedua di Litar Antarabangsa Sepang di sini hari ini.
Tempat kedua disandang oleh penyanyi, Khai Bahar dan selebriti, Ahirene Ahirudin di tempat ketiga.

Selain Kelas Promosi, keputusan untuk Kelas Super Sporting disandang oleh Tengku Djan Ley selaku juara, tempat kedua, Boy Wong dan tempat ketiga Mark Darwin.
Manakala untuk Kelas Sporting, Haji Sultan Mustaffa Salihin mendapat tempat pertama, Eric Yong tempat kedua dan tempat ketiga, Adam Khalid.
Bagi Kelas Rookie, tempat pertama disandang Naquib Azlan, tempat kedua Jwan Hii dan tempat ketiga, Amer Harris.-K!ONLINE


Agong seru rakyat tunai tanggungjawab perangi Covid-19
Oleh LUQMAN RIDHWAN MOHAMED NOR

29 Mac 2021, 3:49 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menyeru seluruh rakyat agar berganding bahu menunaikan tanggungjawab untuk melindungi diri dan masyarakat menerusi Program Vaksinasi Kebangsaan.
Al-Sultan Abdullah bertitah, baginda menaruh sepenuh keyakinan terhadap program Pemerkasaan Komuniti dan Program Vaksinasi Kebangsaan yang dilihat akan membolehkan semua pihak bangkit semula bagi membina masa hadapan lebih gemilang.
“Marilah kita bersama-sama meneruskan agenda memerangi pandemik Covid-19 dan menunaikan kewajipan untuk melindungi negara, tanah tumpahnya darah kita,” titah baginda yang disiarkan secara langsung hari ini.
Pada masa sama, baginda menyambut baik usaha kerajaan dalam merangka program Pemerkasaan Komuniti.
Titah Al-Sultan Abdullah, menerusi program tersebut, seluruh lapisan rakyat dan pemimpin komuniti boleh melibatkan diri dalam mengurang dan mencegah kes jangkitan Covid-19.
“Di samping itu, inisiatif yang dikenali sebagai Agen Basmi Covid-19 (ABC-19) bakal menyaksikan penglibatan pelbagai entiti untuk bergabung tenaga memperkasakan komuniti.

“Pada kesempatan ini, beta turut menzahirkan kesyukuran tidak terhingga di atas usaha gigih kerajaan membawa vaksin yang bakal melindungi kita daripada bahaya Covid-19,” titah baginda. – K! ONLINE


20 minit tersangkut atas pokok rambutan
Oleh MOHAMAD FAHD RAHMAT

29 Mac 2021, 3:33 pm
KLUANG – Seorang warga emas terpaksa mendapatkan bantuan bomba apabila tersangkut lebih 20 minit di atas pokok rambutan dalam kejadian di Jalan Suria 4 di sini hari ini.
Dalam kejadian kira-kira pukul 9.30 pagi itu, mangsa yang berusia 66 tahun mengalami kecederaan pada bahagian kaki kanan.
Komander Operasi, Pegawai Bomba Kanan II Noorhakim Mohd. Nordin berkata, pihaknya menerima panggilan kecemasan pada pukul 9.38 berhubung kejadian itu.
Menurutnya, sebuah jentera dan satu Unit Bantuan Perkhidmatan Kecemasan (EMRS) bersama sembilan anggota Balai Bomba dan Penyelamat ( BBP) Kluang dihantar ke lokasi kejadian.
“Ketika tiba di lokasi kejadian, didapati mangsa tersangkut diatas dahan pokok rambutan pada ketinggian 3.5 meter.
“Anggota bomba bertindak memotong dahan tersebut menggunakan parang dan setelah kerja pemotongan selesai dilakukan mangsa dibawa turun dengan selamat menggunakan tangga,” katanya ketika dihubungi hari ini.

Menurut Norhakim, operasi ditamatkan pada pukul 10.18 pagi.-K! ONLINE


UTM temui sumber air ‘akuifer’ dalam kawasan kampus
Oleh KHAIRUL MOHD. ALI

30 Mac 2021, 7:22 pm
JOHOR BAHRU – Pusat Geokejuruteraan Tropika (Geotropik) Universiti Teknologi Malaysia (UTM) berjaya menjejak punca air ‘akuifer’ di dalam kawasan hutan rekreasi universiti awam itu di sini.
Pengarah Geotropik UTM, Prof. Dr. Edy Tonnizam Mohamad berkata, penemuan itu menarik kerana sumber air ‘akuifer’ adalah sumber air berkualiti tinggi.
Jelasnya, sumber air itu juga merupakan air yang sesuai untuk dijadikan bahan minuman.
“Penemuan ini merupakan kejayaan terhadap eksplorasi air ‘akuifer’ batuan kerana sumber tersebut dijumpai di kawasan berbukit di mana kebiasaan kejayaan penemuannya adalah sangat rendah.
“Kejayaan ini hasil daripada kaedah eskplorasi air yang sistematik dan berinovasi melalui integrasi kajian geologi, geofizik dan geomatik,” katanya dalam satu kenyataan hari ini.
Edy Tonnizam berkata, melalui kajian itu, sumber air boleh didapati dengan kaedah menggali sedalam 156 meter dari permukaan tanah dan dianggarkan sebanyak 500,000 liter air boleh ditarik keluar dalam masa sehari.

Tambahnya, penyelidikan yang dibuat itu adalah daripada sumber pembiayaan Jabatan Timbalan Naib Canselor (Penyelidikan dan Inovasi) melalui dana [email protected] kepada kumpulan tertentu berdasarkan tema seperti Elektrik, Air, Keselamatan, Aset dan Pelancongan. – K! ONLINE


Bukit Malut jadi kampung tersusun
Oleh NORLIDA AKMAR IDROS

30 Mac 2021, 10:00 pm
LANGKAWI – Penempatan Bukit Malut di sini yang didakwa didiami warga Myanmar akan disusun semula menjadi sebuah perkampungan baharu dilengkapi dengan kemudahan asas.
Ahli Parlimen Langkawi, Tun Dr. Mahathir Mohamad berkata, tanah di kawasan tersebut akan dijual kepada penduduk di situ secara lot dengan harga berpatutan.
Katanya, penduduk kemudian boleh membina rumah dan premis perniagaan mereka sendiri di situ.
Menurut Mahathir, kawasan berkenaan yang menjadi penempatan penduduk berasal dari Kedah sebelum berhijrah ke Myanmar itu merupakan milik kerajaan negeri dan syarikat swasta.
“Mereka sanggup beli (tanah) itu dengan harga berpatutan. Jadi mereka boleh tinggal di sini (Bukit Malut) secara halal, bukan secara rampas harta orang.
“Tanah dah buat lot pun dah ada dah. (Kawasan) baru ini kita kena buat lot. Kita kena tentukan jalan tersusun elok supaya dia tak berkecamuk, bila berkecamuk, nak bekal api dan air payah,” katanya.

Beliau berkata demikian kepada pemberita selepas melawat dan mengadakan pertemuan dengan penduduk di Bukit Malut di sini hari ini.
Bekas Perdana Menteri itu berkata, pada peringkat awal, jumlah penduduk menetap di kawasan tersebut tidak ramai seperti sekarang.
“Bertambah (penduduk) bukan orang baru tapi (mereka) berkahwin sini dan dapat anak serta membesar di sini sampai 40 tahun,” ujarnya. – K! ONLINE


Ajal ketika mandi di air terjun Jeram Linang
Oleh ROHANA MOHD. NAWI

30 Mac 2021, 8:28 pm
MACHANG – Seorang pelajar sebuah institusi pengajian tinggi swasta (IPTS) ditemui lemas ketika sedang mandi bersama lapan orang rakannya di air terjun Jeram Linang dekat Banggol Judah di sini hari ini.
Mangsa, Muhammad Aiman Ikwan Azmi, 19, ditemui lemas kira-kira pukul 3 petang, selepas rakan-rakannya tidak dapat menyelamatkan lelaki itu ketika dia berada dalam keadaan terkapai-kapai kelemasan.
Ketua Polis Daerah Machang, Deputi Superintendan Ganti Jimmy berkata, siasatan mendapati, mangsa yang berasal dari Kampung Banggol Jenereh, Tanah Merah bersama rakan-rakannya turun untuk mandi di kawasan air terjun itu pada pukul 2.45 petang.
Katanya, sewaktu kejadian, rakan-rakannya melihat mangsa berada dalam keadaan tenggelam timbul dan dikhuatiri dia telah lemas ketika itu.
“Rakan-rakan yang lain cuba untuk menyelamatkan mangsa, namun gagal apabila mereka perlu berdepan dengan arus deras air terjun itu.
“15 minit kemudian, mangsa kelihatan telah timbul di permukaan air sebelum beberapa rakan berusaha menyelamatkannya,” katanya ketika dihubungi Kosmo! hari ini.

Ganti berkata, mangsa telah dibawa ke kawasan tebing air terjun sebelum salah seorang rakan telah menghubungi pihak polis dan bomba.
Katanya, pasukan bomba yang tiba cuba memberi bantuan pernafasan, namun mangsa telah disahkan meninggal dunia oleh pegawai perubatan Klinik Kesihatan Jeram.
Katanya, mangsa diserahkan kepada pihak polis untuk tindakan lanjut dan kes diklasifikasikan sebagai mati mengejut. – K! ONLINE


AS akan rampas sarung tangan Top Glove
Oleh KOSMO!

30 Mac 2021, 8:57 pm
KUALA  LUMPUR – Amerika Syarikat (AS)  akan merampas produk syarikat Malaysia, Top Glove selepas merumuskan  Top Glove menggunakan buruh paksa, kata beberapa pegawai sekali gus tamparan baharu kepada pengeluar sarung tangan pembedahan terbesar dunia itu.
Jabatan Kastam dan Perlindungan Sempadan (CBP)  mengharamkan sarung tangan keluaran dua anak syarikat Top Glove tahun lalu selepas mengesyaki kedua-dua firma tersebut menganiaya pekerja.
Namun, CBP  mengambil langkah lebih serius semalam dengan mengumumkan pihaknya mempunyai ‘bukti mencukupi’  untuk  merumuskan  bahawa Top Glove menggunakan buruh paksa. Justeru, agensi persekutuan itu akan merampas mana-mana sarung tangan yang dikilangkan oleh Top Glove di pelabuhan-pelabuhan masuk di AS.
“CBP tidak akan bertoleransi dengan perbuatan syarikat asing ‘mengeksploitasi pekerja untuk menjual barangan murah dan tidak beretika  kepada pengguna Amerika,” kata pegawai kanan CBP, Troy Miller.
Menurut CBP, langkah tersebut tidak akan memberi impak besar terhadap import sarung tangan pakai buang yang penting dalam usaha memerangi wabak koronavirus di AS.
Dalam pada itu, saham Top Glove merudum lebih lima peratus susulan berita tersebut.

Ketika mengumumkan larangan pertama tahun lalu, CBP menyatakan bahawa ia percaya terdapat bukti  ikatan hutang, kerja lebih masa melampau dan penganiayaan dalam persekitaran tempat kerja dan tempat tinggal dalam proses pengeluaran Top Glove.
Syarikat Malaysia itu memberitahu hari ini bahawa ia akan cuba menyelesaikan isu tersebut dengan pihak berkuasa AS. – AFP


Tidak wujud isu berat sebelah
Oleh MUHD AFIQ AL-HAFIZ MAT YUSOF

30 Mac 2021, 8:22 pm
PETALING JAYA – Semua individu tanpa mengira status di negara ini tertakluk kepada undang-undang dan akan diambil tindakan sekiranya melanggar prosedur operasi standard (SOP).
Menteri Kanan Keselamatan, Datuk Seri Ismail Sabri Yaakob berkata, kerajaan telah menyediakan peraturan dan hukuman berdasarkan kesalahan yang dilakukan.
“Sekiranya terdapat kes pelanggaran SOP membabitkan selebriti atau mana-mana individu, mereka boleh melaporkan kepada pihak polis.
“Polis atau mana-mana penguat kuasa yang diberi kuasa melalui Akta 342 akan mengambil tindakan berdasarkan laporan tersebut,” katanya ketika sidang akhbar di sini hari ini.
Mengulas lanjut, beliau tidak mempunyai kuasa untuk mengambil tindakan atau menghukum mana-mana individu yang melakukan kesalahan.
“Saya terima banyak maklumbalas dari orang awam membabitkan pelanggaran SOP namun saya tidak mempunyai kuasa untuk mengambil tindakan atau menghukum sesiapa.

“Bagaimanapun, saya berterima kasih kepada mereka kerana menyalurkan maklumat dan saya juga telah menyalurkan perkara tersebut kepada pihak polis,” ujarnya. – K! ONLINE


Kanak-kanak maut ditembak rakan ketika bermain senapang disangka palsu
Oleh KOSMO!

30 Mac 2021, 8:11 pm
BANGKOK-Seorang kanak-kanak berumur 5 tahun terbunuh selepas ditembak ketika dia dan dua lagi rakannya bermain dengan senapang sebenar yang disangka palsu, lapor portal berita The Thaiger, kelmarin.
Dalam kejadian  di wilayah Chon Buri itu, mangsa yang merupakan warga Myanmar dipercayai bermain dengan selaras senapang buatan tempatan yang dijumpai di rumah salah seorang rakan mereka.
Seorang kanak-kanak berusia 11 tahun kemudian menarik picu senapang dan menembak mangsa pada bahagian dahi.
Kanak-kanak tersebut kemduian dibawa ke Hospital Bang Lamung oleh anggota pasukan keselamatan ,Sawang Boriboon namun meninggal dunia di hospital.
Stesen televisyen tempatan, Sophon Cable TV melaporkan tragedi tersebut berlaku disebabkan kenakalan kanak-kanak tersebut.
Kenyataan itu bagaimanapun dikritik netizen yang kemudian memberitahu ia berlaku kerana kecuaian orang dewasa yang tidak mengawasi kanak-kanak tersebut ketika bermain. -Agensi


Isu ubah suai ekzos: JPJ bukan buat pusingan U
Oleh MOHD. HUSNI MOHD. NOOR

30 Mac 2021, 8:34 pm
PUTRAJAYA – Kementerian Pengangkutan (MOT) menjelaskan tindakan advokasi dan nasihat oleh Jabatan Pengangkutan Jalan (JPJ) berhubung isu ubah usai ekzos motosikal ketika ini bukan pusingan U.
Menterinya, Datuk Seri Wee Ka Siong berkata, perkara itu sudah dijelaskan olehnya secara terperinci pada 16 Mac lalu.
Beliau berkata, kenyataan dikeluarkan Ahli Parlimen Bagan, Lim Guan Eng yang mendakwa ia satu tindakan pusingan U adalah tidak benar dan mengelirukan.
“Saya sudah menjelaskan bahawa JPJ mengambil pendekatan berbentuk advokasi dan nasihat dahulu, sebelum sebarang tindakan diambil terhadap mana-mana yang mengubahsuai ekzos motosikal.
“Justeru, JPJ memainkan peranannya dengan memberikan advokasi dan nasihat kepada pengguna jalan raya, bukannya semata-mata mengenakan saman terhadap pesalah jalan raya sebagaimana dakwaan sesetengah pemimpin politik seperti Guan Eng,” katanya menerusi hantaran di Facebook hari ini.
Menurutnya, berhubung kesalahan bagi pengubahsuaian tanpa kebenaran ekzos motosikal, dua pendekatan advokasi dan nasihat digunakan.

“Ia termasuk pengeluaran Notis Temu Siasat, di bawah Seksyen 114(1), Akta Pengangkutan Jalan (APJ) 1987 bagi membolehkan JPJ melakukan siasatan dan pengumpulan maklumat berkaitan kesalahan pengubahsuaian tanpa kebenaran ekzos motosikal.
“Selain itu, JPJ juga akan mengeluarkan Notis Arah Periksa Kenderaan, di bawah Seksyen 61(1), Akta Pengangkutan Jalan (APJ) 1987 dan Notis Larangan Penggunaan kenderaan (Notis PG1), di bawah Seksyen 59(1), Akta Pengangkutan Jalan (APJ) 1987,” katanya. – K! ONLINE


Neelofa ke Langkawi atas urusan kerja
Oleh KOSMO!

30 Mac 2021, 10:24 pm
KUALA LUMPUR – Polis mengesahkan telah memberi kebenaran kepada selebriti terkenal Neelofa bersama tiga lagi individu untuk ke Langkawi atas urusan kerja.
Timbalan Ketua Polis Daerah Brickfields, Superintendan Basri Sagoni berkata, berdasarkan permohonan yang dibuat oleh wakil sebuah syarikat produk minuman di Balai Polis Sri Hartamas di sini mendapati, tujuan utama Neelofa dan wakil syarikat terbabit ke Langkawi adalah atas urusan kerja bukannya untuk berbulan madu.
Katanya, berdasarkan permohonan berkenaan, kesemua mereka dibenarkan pergi ke lokasi tujuan bermula 27 Mac hingga 4 April 2021.
“Hasil semakan pada borang Permit Pergerakan Perintah Kawalan Pergerakan Bersyarat (PKPB) yang ditandatangani oleh Ketua Polis Balai, Balai Polis Sri Hartamas, mendapati sebab-sebab pergerakan keluar empat individu ini adalah atas urusan kerja.
“Syarikat terbabit turut mengeluarkan surat memaklumkan nama Neelofa dan tiga yang lain berserta nombor kad pengenalan sebagai mewakili mereka untuk melawat kawasan syarikat minuman tersebut akan dibuka,” katanya di sini hari ini.
Selain itu, Basri berkata, berdasarkan jadual pergerakan mereka, lokasi yang akan dituju oleh Neelofa dan empat lagi adalah Langkawi, Sungai Petani, dan Kangar, Perlis.

“Berdasarkan lampiran surat permohonan, mereka dijadualkan tiba di Langkawi pada 29 Mac dan akan berada di sana sehingga 2 April sebelum melawat ke cawangan syarikat minuman itu di Sungai Petani dan Kangar pada 3 April,” katanya.
Beliau berkata, sekiranya terbukti kehadiran Neelofa ke Langkawi untuk tujuan berbulan madu, maka pihak polis di sana boleh mengambil tindakan kerana melanggar prosedur operasi standard (SOP) ditetapkan Majlis Keselamatan Negara. – K! ONLINE


Konsert jelajah Monsta X ditunda
30 Mac 2021, 8:24 pm
HASRAT kumpulan Monsta X untuk bertemu peminat tidak kesampaian apabila perancangan konsert jelajah mereka dibatalkan buat kali kedua.
Sepatutnya, mereka akan menjelajah ke Amerika Syarikat (AS) dan Kanada untuk melakukan persembahan di sana pada April dan Mei depan.
Konsert Monsta X World Tour in US/Canada 2020 yang dirancang berlangsung pada Jun dan Julai tahun lalu terpaksa diubah ke tarikh baharu berikutan penularan pandemik Covid-19.
Bagaimanapun, agensi Starship Entertainment dalam satu kenyataan memaklumkan bahawa perancangan tersebut terpaksa dibatalkan sekali lagi memandangkan situasi pandemik Covid-19 masih belum pulih ketika ini.
“Dengan dukacitanya kami ingin memaklumkan bahawa konsert jelajah Monsta X di AS dan Kanada terpaksa ditunda buat kali kedua.
“Kami mahu menjalankan sebuah konsert dengan jadual persembahan baharu, memastikan soal keselamatan terjamin buat peminat, artis dan staf terlibat. Bagaimanapun, semua tiket yang dibeli peminat masih sah digunakan untuk tarikh baharu kelak,” ujar agensi tersebut.

Enggan membuat peminat berasa kecewa, Starship Entertainment berjanji akan berkongsi maklumat terkini berkenaan tarikh baharu penganjuran konsert kumpulan itu secepat mungkin selepas diputuskan kelak.


Cucu selamatkan nenek daripada kebakaran
Oleh NOOR HAYATI MAMAT

30 Mac 2021, 8:52 pm
HULU TERENGGANU – Tindakan pantas seorang budak perempuan berjaya menyelamatkan diri dan neneknya berusia 70 tahun dari rumah dua tingkat didiami mereka yang sedang marak terbakar di Taman Indah Sari, Kuala Berang di sini hari ini.
Dalam kejadian pada pukul 4.45 petang itu, Nor Balqis Azlan,10, memimpin neneknya, Wan Fatimah Tun Harun, 70, untuk menyelamatkan diri mereka menerusi pintu belakang rumah.
Murid tahun empat sebuah sekolah rendah di sini itu berkata, dia terdengar bunyi letupan dan terbau asap sewaktu sedang melayari media sosial menerusi telefon pintarnya.
“Saya tidak fikir panjang terus mengajak nenek terus keluar dari pintu belakang rumah dan menuju ke rumah jiran bersebelahan.
“Waktu itu baru kami perasan kepulan asap tebal dari bahagian bilik tingkat atas rumah kami,” katanya kepada Kosmo! di sini hari ini.
Nor Balqis berkata, kebakaran itu kemudiannya telah dilaporkan kepada pihak berkuasa tidak lama kemudian.

Sementara itu, Ketua Balai Bomba dan Penyelamat Kuala Berang, Hanaffi Mohd. berkata, sepasukan anggota bomba bergegas ke lokasi kejadian sebaik menerima maklumat tentang kebakaran tersebut.
Beliau berkata, api kebakaran di premis dua tingkat berjaya dipadam sepenuhnya pada pukul 6.25 petang.
“Sebanyak 60 peratus dari rumah itu telah musnah terbakar. Punca kebakaran masih disiasat dan jumlah kerugian sedang ditaksir,” katanya. – K! ONLINE


Dua kontena tiba dari AS disahkan barang dagangan
Oleh MOHD. HUSNI MOHD. NOOR

30 Mac 2021, 6:47 pm
PUTRAJAYA – Dua buah kontena dari Amerika Syarikat yang tiba di Pelabuhan Klang, Selangor Sabtu lalu disahkan sebagai barang dagangan HS3915 iaitu sisa plastik jenis Polyethylene.
Menteri Alam Sekitar dan Air, Datuk Seri Tuan Ibrahim Tuan Man berkata, Jabatan Alam Sekitar (JAS) telah menjalankan pemeriksaan ke atas dua buah kontena itu dan menafikan ia mengandungi sisa plastik seperti yang didakwa.
Beliau berkata, pemeriksaan ini turut mendapat kerjasama Jabatan Kastam Diraja Malaysia (JKDM), Polis Diraja Malaysia (PDRM), Jabatan Pengurusan Sisa Pepejal Negara (JPSPN), Lembaga Pelabuhan Klang (LPK), Perbadanan Pengurusan Sisa Pepejal dan Pembersihan Awam (SWCorp) dan Westport Malaysia Sdn. Bhd.
“JPSPN telah mengesahkan bahawa sisa plastik tersebut adalah bersih, homogenous dan memenuhi kriteria seperti yang disyaratkan di dalam lesen import sisa plastik (Approved Permit, AP) kepada pengimport.
“Selaku Competent Authority kepada Basel Convention, JAS mengesahkan bahawa sisa plastik tersebut adalah mematuhi kriteria B3011 Basel Convention,” katanya dalam satu kenyataan hari ini.
Katanya, pengimportan sisa plastik B3011 itu tidak memerlukan prosedur Prior Inform Consent (PIC) dan notifikasi daripada negara pengeksport.

Tuan Ibrahim berkata, semakan JAS ke atas premis pengimport juga mendapati premis mematuhi Akta Kualiti Alam Sekeliling 1974 (Akta 127) dan menjalankan aktiviti kitar semula sisa plastik secara Environmental Sound Manner (ESM),” katanya. – K! ONLINE


Pembantu rumah terkandas dibenarkan kembali bekerja
Oleh MUHD AFIQ AL-HAFIZ MAT YUSOF

30 Mac 2021, 6:51 pm
PETALING JAYA – Kerajaan bersetuju membenarkan pembantu rumah yang mempunyai visa dan terkandas di kampung akibat penutupan sempadan negara untuk kembali bekerja di negara ini dengan syarat memohon melalui My Travel Pass.
Menteri Kanan Keselamatan, Datuk Seri Ismail Sabri Yaakob berkata, sebaik mendapat kebenaran, mereka perlu menjalani ujian saringan sebelum dan selepas ke negara ini.
“Mereka juga harus menjalani kuarantin wajib mengikut prosedur operasi standard (SOP) yang telah ditetapkan dan kos kuarantin perlu ditanggung oleh majikan masing-masing,” katanya dalam satu sidang akhbar di sini hari ini.
Mengulas lanjut, atas rayuan daripada Persatuan Agensi Pembantu Rumah Asing, kerajaan turut bersetuju untuk membenarkan agensi-agensi ini memproses permohonan pengambilan pembantu rumah kerana ia dijangka mengambil masa 3 hingga 4 bulan.
“Walaubagaimanapun, kemasukan ke negara ini tertakluk kepada pembukaan sempadan negara atau mendapat kebenaran daripada Kementerian Dalam Negeri (KDN),” ujarnya. – K! ONLINE


Tempahan hotel Nazrin ditolak kerana kad kredit
Oleh ISKANDAR SHAH MOHAMED

30 Mac 2021, 6:54 pm
SHAH ALAM – Pembantu peribadi kepada Ketua Pegawai Eksekutif Cradle Fund Sdn. Bhd. (Cradle Fund), Allahyarham Nazrin Hassan memberitahu Mahkamah Tinggi di sini, bahawa majikannya itu sempat menempah hotel untuk bercuti namun ditolak kerana masalah kad kredit.
Nurul Anisah Abdullah, 47, yang juga saksi pendakwaan ke–47 berkata, urusan tempahan melibatkan sebuah hotel terkemuka di Port Dickson, Negeri Sembilan itu dilakukannya pada 12 Jun 2018.
“Arwah (Nazrin) meminta saya membuat tempahan selama tiga hari bermula 17 hingga 19 Jun untuk bercuti sempena Aidilfitri dengan seorang anak lelakinya (hasil perkahwinan dengan isteri kedua).
“Selepas melakukannya secara atas talian, saya bagaimanapun menerima emel memaklumkan urusan itu tidak dapat diteruskan kerana masalah kad kredit,” katanya.
Beliau memberitahu demikian bagi menjawab soalan pemeriksaan utama Timbalan Pendakwa Raya Mohd. Asnawi Abu Hanipah mengenai urusan rasmi terakhir dengan Nazrin yang ditemui mati tiga tahun lalu.
Kata saksi itu, emel berkenaan diterimanya pada pagi sebelum kejadian dan diminta pihak hotel supaya memindahkan wang menerusi akaun bank sebelum jam 12 tengah hari sekiranya mahu terus membuat tempahan.

“Saya kemudian menghantar mesej kepada arwah untuk memaklumkan perkara berkenaan namun tiada balasan. Dua nombor telefon bimbit arwah juga dihubungi namun tidak diangkat,” katanya.
Mengulas lanjut, Nurul Anisah yang berkhidmat dengan Nazrin sejak Januari 2015 berkata, dia mengetahui mengenai kejadian itu ketika dalam perjalanan pulang beraya di Pahang antara pukul 2.30 hingga 3 petang hari kejadian.
“Arwah selama ini sememangnya amat jarang tidak menjawab pesanan mesej atau panggilan saya yang berkaitan hal kerja. Saya terkejut apabila disahkan oleh kakitangan syarikat mengenai kematian arwah,” katanya.
Dalam prosiding itu, Nurul Anisah turut mengesahkan salinan semua mesej dan log panggilan kepada Nazrin yang dikemukakan pendakwaan.
Mengikut pertuduhan, Samirah Muzaffar, 45, dan dua lagi remaja serta seorang lagi yang masih bebas warga Indonesia, Eka Wahyu Lestari didakwa dengan niat bersama-sama melakukan pembunuhan yang menyebabkan kematian ke atas Nazrin, 47, di sebuah rumah di Mutiara Damansara, Petaling Jaya pada 13 Jun hingga 14 Jun 2018.
Pendakwaan turut diwakili Timbalan–timbalan Pendakwa Raya Tengku Intan Suraya Tengku Ismail, Ashyraf Ashy’ari dan Siti Rohaida Che Hamid.
Pembelaan pula diwakili peguam Tan Sri Muhammad Shafee Abdullah, L.S Leonard, S.Suresh, Rahmat Hazlan, Savreena Kaur, Mardhiyah Siraj dan Zahriah Eleena Redza.
Perbicaraan di hadapan Hakim Datuk Ab. Karim Ab. Rahman bersambung lagi esok. – K! ONLINE


6 negeri kekal PKPB, 10 kekal PKPP
Oleh MUHD AFIQ AL-HAFIZ MAT YUSOF

30 Mac 2021, 6:39 pm
PETALING JAYA – Sebanyak enam buah negeri dan wilayah dikekalkan status Perintah Kawalan Pergerakan Bersyarat (PKPB) sementara 10 negeri kekal Perintah Kawalan Pergerakan Pemulihan (PKPP).
Pengekalan status PKPB dan PKPP bagi negeri-negeri ini akan berkuat kuasa bermula 1 April 2021 sehingga 14 April 2021 kecuali Sarawak yang bermula hari ini, 30 Mac 2021
sehingga 12 April 2021.
Menteri Kanan Keselamatan, Datuk Seri Ismail Sabri Yaakob berkata, sidang khas Majlis Keselamatan Negara (MKN) telah mendengar pembentangan oleh Kementerian Kesihatan Malaysia (KKM) semalam.
“Secara keseluruhan, KKM mengesahkan status kes Covid-19 di kebanyakan negeri ketika ini menunjukkan trend penurunan namun terdapat beberapa negeri yang masih menunjukkan trend turun-naik dan meningkat.
“Atas cadangan dan penilaian risiko oleh KKM, Sidang Khas membuat keputusan untuk mengekalkan status PKPB bagi enam buah negeri serta wilayah termasuk mengekalkan status PKPP bagi 10 buah negeri serta wilayah,” katanya dalam sidang akhbar di sini hari ini.
Mengulas lanjut, enam buah negeri yang kekal dengan status PKPB ialah Selangor, Wilayah Persekutuan, Johor, Pulau Pinang, Kelantan dan Sarawak.

“Sementara negeri atau wilayah yang dikekalkan status PKPP ialah Perlis, Kedah, Perak, Putrajaya, Melaka, Negeri Sembilan, Pahang, Terengganu, Sabah dan Labuan.- K! ONLINE


Arahan 30 peratus bekerja daripada rumah dibatalkan
Oleh MUHD AFIQ AL-HAFIZ MAT YUSOF

30 Mac 2021, 6:28 pm
PETALING JAYA – Arahan 30 peratus bekerja daripada rumah bagi pihak pengurusan dan penyelia sesebuah syarikat dibatalkan berkuat kuasa pada 1 April depan.
Menteri Kanan (Pertahanan), Datuk Seri Ismail Sabri Yaakob berkata, sidang khas semalam bersetuju dengan cadangan Kementerian Perdagangan Antarabangsa dan Industri (MITI) berkenaan dengan pembatalan syarat tersebut.
“Arahan bekerja dari rumah yang dikeluarkan kepada syarikat perkilangan adalah sukar dilaksanakan kerana operasi tidak dapat dilakukan secara ‘remotely’.
“Operasi pengilangan sering melibatkan proses kompleks dan teknikal dengan kehadiran pasukan berbeza yang terdiri daripada kakitangan pengurusan dan penyelia. Pada masa yang sama, mereka dikehendaki bekerja secara serentak,” katanya pada sidang akhbar khas hari ini.
Mengulas lanjut, pembatalan syarat tersebut akan memberi peluang kepada syarikat untuk beroperasi pada tahap yang maksimum.
“Kapasiti kehadiran pekerja bagi perkhidmatan awam adalah berdasarkan kepada Pekeliling atau arahan Jabatan Perkhidmatan Awam (JPA).

“Sektor swasta pula adalah dibenarkan 100 peratus bagi pengurusan, penyelia dan operasi. Maklumat lanjut berkenaan prosedur pperasi standard (SOP) boleh dirujuk di laman sesawang Majlis Keselamatan Negara (MKN),” jelasnya. – K! ONLINE


PATI Myanmar tangkap ikan di zon larangan dicekup
Oleh SHAMSUL KAMAL AMARUDIN

30 Mac 2021, 6:36 pm
LUMUT – Maritim Malaysia (APMM) Perak menahan sebuah bot nelayan tempatan dikendalikan empat nelayan warga Myanmar yang dikesan menangkap ikan di zon larangan tidak jauh dari Pulau Jarak dekat sini petang semalam.
Bot pukat tunda Kelas C itu dikesan berada pada kedudukan 8.2 batu nautika barat daya Pulau Jarak kira-kira pukul 6 petang.
Pengarah Maritim Negeri Perak, Kepten Maritim Shahrizan Raman berkata, Kapal Maritim (KM) Tugau yang sedang melaksanakan Op Benteng di sekitar perairan Pulau Jarak telah mengesan sebuah bot nelayan dalam keadaan mencurigakan.
“Pemeriksaan lanjut mendapati, bot tersebut dikendalikan oleh empat kru termasuk tekong yang merupakan warga Myanmar berumur dalam lingkungan 27 hingga 42 tahun serta tiada sebarang dokumen pengenalan diri yang sah,” katanya dalam satu kenyataan di sini hari ini.
Menurut Shahrizan, Blbot tersebut yang dipercayai berpengkalan di Hutan Melintang, Bagan Datuk, disyaki melakukan kesalahan di bawah Akta Perikanan 1985 iaitu menangkap ikan di zon yang dilarang dan menggunakan pukat tunda.
Jelasnya, mereka juga melakukan kesalahan di bawah Akta Imigresen 1959/63 iaitu berada di negara ini tanpa dokumen pengenalan diri yang sah.

Katanya, pemilik bot tersebut juga boleh disiasat di bawah akta sama kerana menggunakan kru warga asing yang tiada dokumen pengenalan diri yang sah.
Katanya, tekong dan kru serta bot ditahan dan diiring masuk ke Pusat Tahanan Vesel (PTV) Kampung Bharu Sitiawan, dekat sini, malam tadi, bagi tujuan siasatan dan tindakan lanjut. – K! ONLINE


Pengusaha bas terkesan Covid 19 disaran rujuk PMC-19
Oleh SUBKHI SUDARJI

30 Mac 2021, 7:18 pm
PUTRAJAYA – Pengusaha bas yang memerlukan bantuan kerajaan bagi meringankan beban pembiayaan bas dan hutang sewaan akibat pandemik Covid-19 disarankan membuat rujukan di Pusat Mediasi Covid-19 (PMC-19).
Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) menerusi kenyataan berkata, (PMC-19) ditubuhkan oleh kerajaan bagi membantu orang awam menyelesaikan pertikaian yang berkait dengan ketidakupayaan untuk melaksanakan apa-apa obligasi kontraktual.
Katanya, PMC-19 dapat membantu golongan B40 dan M40 serta PKS dalam kategori mikro dan kecil dengan memberi subsidi bagi kos proses mediasi.
“Pengusaha juga disaran berunding dengan instusi kewangan atau syarikat kredit di bawah Akta Sewa Beli untuk berunding berhubung dengan kelayakan moratorium atau penstrukturan semula pembiayaan kenderaan.
“Mereka juga boleh membuat perundingan bersama institusi kewangan atau syarikat kredit di bawah Akta Sewa Beli untuk mengelakkan pemilikan semula kenderaan berlaku apabila pembayaran ansuran tidak dibuat,” jelasnya.
Kenyataan itu berkata, KPDNHEP telah mewartakan Akta Langkah-Langkah Sementara bagi Mengurangkan Kesan Penyakit Koronavirus 2019 (Covid-19) 2020 [Akta 829] bermula tahun lalu bagi membantu para pengusaha bas dan semua penyewa terlibat di bawah Akta Sewa Beli 1967.

Menurutnya, dengan wujudnya perundangan berkenaan, pengusaha bas yang terkesan disaran untuk tampil dan hadir berbincang dengan institusi kewangan atau syarikat kredit terlibat dalam Perjanjian Sewa Beli.
Katanya lagi, perbincangan itu adalah berhubung dengan kelayakan moratorium, penstrukturan semula pembayaran ataupun penyusunan semula pembiayaan kenderaan yang bertujuan mengelakkan pemilikan semula kenderaan berlaku apabila pembayaran ansuran tidak dibuat.
“Pengenalan perundangan ini telah banyak membantu rakyat yang terkesan akibat pandemik Covid-19 sepanjang tahun lalu bermula April sehingga September,” katanya.
Katanya, tempoh perundangan berkenaan dilanjutkan melalui Perintah Langkah-Langkah Sementara Bagi Mengurangkan Kesan Penyakit Koronavirus 2019 (Covid-19) (Pelanjutan Kuat Kuasa) 2021 berkuat kuasa mulai Januari sehingga Mac tahun ini.
“Perlanjutan tempoh perundangan telah ditambah bermula April sehingga Jun depan bertujuan memberikan pelepasan sementara daripada tanggungjawab perjanjian di bawah Akta Sewa Beli bagi suatu tempoh yang ditetapkan demi kelangsungan hidup,” katanya. – K! ONLINE


Manusia boleh buat bisa seperti ular
Oleh KOSMO!

30 Mac 2021, 6:47 pm
LONDON- Satu kajian saintifik yang diterbitkan dalam jurnal Proceedings of The National Academy of Sciences menulis manusia mempunyai ‘alatan’ untuk menghasilkan bisa seperti ular, lapor laman web Live Science.
Malah, badan manusia sebenarnya sudah pun menghasilkan protein penting yang terdapat dalam sistem penghasilan bisa.
Kallikreins, sejenis protein yang menghadam protein lain dikeluarkan daripada air liur manusia dan ia merupakan sejenis elemen penting dalam penghasilan bisa.
Kallikreins juga amat stabil dan mudah untuk mendapatkan mutasi bermanfaat yang menjadikan bisa yang dihasilkan manusia lebih berbisa dan lebih ‘membunuh’.
Salah satu efek kallikreins ialah ia menurunkan tekanan darah secara mendadak, tulis kajian itu.
Bisa berkembang sebagai kaedah mempertahankan diri dan evolusinya juga bergantung kepada cara haiwan itu hidup.

Menurut ahli kimia yang juga pakar bisa dari University of Queensland, Australia, Bryan Fry, terdapat beberapa ular gurun yang mempunyai jenis racun berbeza biarpun hidup di kawasan yang sama.
Kelawar mempunyai air liur bertoksik yang menghalang pembekuan darah. Mereka menggunakan senjata kimia untuk memberi makan dari luka.
Manusia juga mempunyai alat dan senjata yang mampu menghasilkan semua itu tanpa taring berbisa.
Jelas Fry, kajian baharu itu bukanlah memberikan harapan bahawa manusia mempunyai kuasa luar biasa namun lebih kepada memahami genetik di sebalik penghasilan bisa yang mungkin menjadi kunci kepada perubatan. -Agensi


Kesan lebam baharu pada tubuh mayat dibalut kain, kanvas
Oleh ASLIZA MUSA

30 Mac 2021, 7:08 pm
Anuar
IPOH – Terdapat banyak kesan lebam baharu pada tubuh lelaki yang mayatnya ditemukan dalam balutan kain dan kanvas di tepi jalan di Kilometer 57, Jalan Gerik-Kuala Kangsar dekat Kampung Lubuk Merbau semalam.
Ketua Jabatan Siasatan Jenayah Perak, Senior Asisten Komisioner Anuar Othman berkata, kesan lebam tersebut dipercayai akibat mangsa cuba mempertahankan diri.
Katanya, berdasarkan kecederaan, mangsa disyaki dipukul menggunakan objek tumpul dan suspek dipercayai lebih daripada seorang .
“Hasil bedah siasat mendapati punca kematian mangsa akibat kecederaan di kepala disebabkan objek tumpul.
“Pemeriksaan dalaman juga mendapati, banyak kesan lebam baharu pada bahagian hadapan dan belakang tubuh mangsa termasuk muka, tangan kiri dan kanan, dada, perut serta kaki kanan dan kiri,” katanya di sini hari ini.
Menurut Anuar, identiti mangsa yang berusia anggaran 40-an itu masih belum dikenal pasti dan pihaknya sedang mengesan identiti lelaki itu menerusi semakan laporan orang hilang.

Katanya, kes tersebut yang sebelum ini diklasifikasikan sebagai mati mengejut kini disiasat mengikut Seksyen 302 Kanun Keseksaan iaitu bunuh.
“Orang ramai yang kehilangan ahli keluarga mahupun mereka yang mempunyai maklumat diminta tampil membantu siasatan.
“Maklumat boleh disalurkan ke Ibu Pejabat Polis Daerah (IPD) Kuala Kangsar di talian 05-776 2222 atau Asisten Superintendan Mohamad Faisal Sarip (019-557 2999) dan Inspektor Ahmad Afiq Ahmad Termeze (012-460 5122),” katanya. – K! ONLINE


Hanya pemegang pas bermusim boleh masuk stadium
Oleh MOHAMAD FAIZAL HASHIM

30 Mac 2021, 6:32 pm
JOHOR BAHRU – Kelab Bolasepak Johor Darul Ta’zim (JDT) memberi keutamaan kepada pemegang pas bermusim sahaja bagi menyaksikan perlawanan Liga Super menentang Melaka United di Stadium Sultan Ibrahim, Iskandar Puteri, pada Jumaat ini.
Menerusi kenyataan di Facebook rasmi JDT, Johor Southern Tigers berkata, kesemua pemegang Pas Bermusim Platinum dibenarkan masuk dan hanya perlu hadir di Stadium Sultan Ibrahim pada hari perlawanan dengan membawa pas bermusim masing-masing.
Bagaimanapun, menurut kenyataan itu, jumlah yang dibenarkan untuk pemegang Pas Bermusim Gold adalah terhad ekoran syarat yang ditetapkan oleh Majlis Keselamatan Negara (MKN) dan Liga Bolasepak Malaysia (MFL).
Katanya, pemegang Pas Bermusim Gold perlu mengambil QR Code (pas masuk) di kaunter pandu lalu di Stadium Tan Sri Hassan Yunos, Larkin pada Khamis (12 tengah hari hingga 8 malam) atau Jumaat (10 pagi hingga 1 petang) tertakluk kepada jumlah sedia ada.
“Kad Pas Bermusim perlu ditunjukkan dan pengambilan oleh pihak ketiga dibenarkan jika kad pas bermusim ditunjukkan. Satu pas bermusim layak untuk mendapat satu QR Code sahaja,” kata kenyataan itu hari ini.
Mengulas lanjut, kenyataan itu turut menjelaskan bahawa pemegang Pas Bermusim Gold perlu kekal di dalam kenderaan ketika pandu lalu kerana tiada kaunter fizikal disediakan.

“Hanya mereka yang mempunyai QR Code atau kad Pas Bermusim Platinum sahaja dibenarkan untuk berada di kawasan Stadium Sultan Ibrahim pada hari perlawanan,” katanya. – K! ONLINE


Mikrofon meletup ketika asyik berkaraoke
Oleh KOSMO!

30 Mac 2021, 4:56 pm
JAKARTA – Kegembiraan seorang lelaki yang sedang asyik berkaraoke berakhir dengan tragedi apabila mikrofon yang dipegangnya secara tiba-tiba meletup dan mengeluarkan asap, lapor laman berita Suara Jogja, hari ini.
Menerusi video yang dimuatnaik di akaun Instagram @smart.gram itu, lelaki berkenaan dilihat sedang duduk dan asyik menyanyi sambil ditemani oleh seorang lagi lelaki di sebelahnya.
Secara tiba-tiba, mikrofon yang dipegangnya meletup sehingga mengeluarkan percikan api dan asap, lantas membuatkan lelaki itu terbaring.
Rakannya yang duduk sebelahnya kelihatan terkejut dengan insiden tersebut, lantas dengan segera berlari keluar, dipercayai untuk meminta bantuan.
Lelaki tersebut kemudiannya kelihatan menggerakkan badannya dengan keadaan dirinya yang masih terbaring.
Setakat ini, identiti dan keadaan mangsa masih tidak dapat dikenalpasti.

“Saat-saat berlakunya letupan ketika sedang asyik berkaraoke. Setakat ini, keadaan mangsa masih belum diketahui setelah berlakunya letupan tersebut,” tulis akaun @smart.gram dalam hantaran tersebut.
Sejak dimuatnaik semalam, video itu mendapat tontonan lebih daripada 100,000 kali dengan ratusan komen yang ditinggalkan oleh pengguna. – Agensi


Penganggur maut terperosok bawah treler
Oleh ROSLIZA MOHAMED

30 Mac 2021, 5:56 pm
KOTA BHARU – Seorang penganggur maut selepas motosikal yang ditunggangnya dirempuh sebuah treler dalam kejadian di persimpangan lampu isyarat Paya Bemban di sini hari ini.
Dalam kejadian pada pukul 12 tengah hari itu, mangsa, Lu Tong Kiat, 53, mengalami kecederaan parah pada beberapa bahagian anggota badan selepas terperosok di bawah treler tersebut.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, nahas berlaku ketika treler yang dipandu lelaki berusia 43 itu sedang dalam perjalanan dari arah Jalan Wisma menghala ke Jalan Guchil Bayam di sini.
Katanya, apabila tiba di persimpangan lampu isyarat, treler itu meneruskan perjalanan memandangkan lampu isyarat sudah hijau.
“Motosikal jenis Honda C70 ditunggang mangsa yang berada di sisi kiri treler secara tiba-tiba cuba memotong dengan membelok ke kanan untuk menghala ke Taman Maju.
“Bagaimanapun, pemandu treler itu tidak menyedari tindakan yang cuba dilakukan mangsa sebelum merempuh bahagian tepi motosikal lelaki berkenaan,” katanya ketika dihubungi Kosmo! hari ini.

Menurut Abdul Rahim, insiden itu menyebabkan mangsa terperosok di bawah treler sebelum disahkan meninggal dunia di lokasi kejadian.
Katanya, mayat mangsa dibawa ke Hospital Raja Perempuan Zainab II di sini untuk proses bedah siasat.
Tambahnya, pemandu treler itu tidak mengalami sebarang kecederaan dan kes disiasat mengikut Seksyen 41(1) Akta Pengangkutan Jalan 1987. – K! ONLINE


Nike nafi keluarkan ‘Kasut Syaitan’, fail saman terhadap MSCHF
Oleh KOSMO!

30 Mac 2021, 5:56 pm
NEW YORK – Nike memfailkan tuntutan saman ke atas syarikat MSCHF kerana mengeluarkan rekaan kasut kontroversi, Satan Shoes yang didakwa melanggar cap dagangan, lapor agensi berita BBC News hari ini.
Jenama kasut sukan antarabangsa itu dalam tuntutan samannya di Mahkamah Daerah Amerika Syarikat bagi Daerah Timur New York berkata, pelancaran kasut tersebut tidak pernah mendapat kelulusan atau keizinan daripada pihaknya.
“Rekaan Satan Shoes akan menimbulkan kekeliruan dalam kalangan pengguna serta mewujudkan persepsi yang salah, yang kononnya Nike dan produk MSCHF adalah berkaitan.
“Malahan, setelah dilancarkan, sudah pun terdapat kekeliruan apabila ada pengguna yang ingin memboikot Nike kerana meluluskan dan memberi keizinan untuk mengeluarkan rekaan tersebut,” kata jenama gergasi itu dalam tuntutan samannya.
Susulan itu, Nike menuntut pihak mahkamah untuk menghentikan MSCHF daripada menjual kasut tersebut serta menghalang syarikat itu daripada menggunakan tanda rekaan popularnya, Swoosh.
Dihasilkan menggunakan rekaan Nike Air Max 97, kasut yang berwarna hitam merah itu menambah dakwat merah yang menggunakan darah manusia di bahagian tengahnya.

Rekaan kasut Satan Shoes dilancarkan semalam dengan kolaborasi penyanyi rap, Lil Nas X yang turut melancarkan lagu Montero (Call Me By Your Name).
Sebanyak 666 pasang kasut telah dikeluarkan dan kesemuanya habis terjual dalam masa kurang dari seminit. – Agensi


TLK berbayar di Dengkil, Kota Warisan, Taman Seroja bulan depan
Oleh NUR SHARIEZA ISMAIL

30 Mac 2021, 5:34 pm
CYBERJAYA – Pelaksanaan tempat letak kereta (TLK) berbayar Majlis Perbandaran Sepang (MPSepang) di kawasan Dengkil, Kota Warisan dan Taman Seroja akan mula dikuatkuasakan bulan depan.
Yang Dipertuanya,  Datuk Abd. Hamid Hussain berkata, pelaksanaan TLK itu adalah setelah mengambil kira keputusan kerajaan yang telah membuka semula ekonomi negara dengan membenarkan industri dan aktiviti perniagaan untuk beroperasi secara menyeluruh.
“Sepatutnya, pelaksanaan parkir berbayar di kawasan berkenaan dilaksanakan Januari lalu, namun terpaksa ditangguhkan kerana negara masih berdepan dengan situasi pandemik Covid-19.
“Bagaimanapun,  kebanyakan sektor ekonomi dilihat kini hampir dibuka dan kami anggap secara logiknya masyarakat yang memandu kenderaan sekitar kawasan ini juga mampu membayar caj petak parkir yang dikenakan,” katanya.
Beliau berkata demikian pada sidang akhbar selepas mempengerusikan Mesyuarat Ahli-Ahli Majlis MPSepang di sini hari ini.
Abd. Hamid berkata, dengan pelaksanaan TLK berbayar itu, ia secara tidak langsung dapat mengelakkan isu lambakan kenderaan buruk atau terbiar. – K! ONLINE


Lawan jangan tak lawan – Mila Jirin doa Nonny terus kuat
Oleh SAIRUL ZAMRI MISRANI

30 Mac 2021, 5:28 pm
PETALING JAYA – Pelakon dan penyanyi Nonny Nadirah yang mencetuskan kontroversi gara-gara memuat naik foto berpenampilan seksi baru-baru ini bertindak menyahaktifkan akaun Instagram peribadi miliknya.
Nonny atau nama sebenarnya Nonny Nadirah Zainuddin, 31, dipercayai memadam kesemua gambarnya itu setelah empat hari namanya menjadi bualan dan perhatian netizen.
Bukan setakat memadam foto, pelantun lagu Runtuh itu turut dilihat memadam gambar profail Instagram miliknya sekali gus menimbulkan pertanyaan dan tanda tanya pengikut.
Pada masa sama, rakan artis yang turut merupakan kawan baik Nonny iaitu Mila Jirin dilihat tampil meluahkan rasa syukur serta memberi sokongan terhadap tindakan selebriti itu.
“Syukur alhamdulillah, alhamdulillah, alhamdulillah, @nonnynadirah, jom mujahadah. Lawan jangan tak lawan,” tulis Mila dalam InstaStory.
Terdahulu, Nonny menjadi bualan netizen selepas memuat naik sekeping foto seorang wanita berbaju putih berpenampilan seksi dan mengenakan stokin jaring.

Bagaimanapun wajah wanita misteri itu ditutup dengan alat pelindung muka.
Dalam pada itu, pelakon Niezam Zaidi yang juga bekas kekasih kepada Nonny yakin Instagram milik Nonny yang memaparkan gadis itu tidak lagi bertudung selain berpakaian agak seksi digodam pihak tidak bertanggungjawab.
Untuk rekod, Nonny pernah menarik perhatian netizen selepas membatalkan rancangan perkahwinannya dengan Niezam tanpa mendedahkan punca pembatalan majlis tersebut. – K! ONLINE


Kerana Neelofa, perkataan Langkawi pula sohor kini
Oleh KOSMO!

30 Mac 2021, 4:54 pm
PETALING JAYA – Penangan populariti, perkataan Langkawi hari ini sohor kini (trending) dalam media sosial susulan dakwaan pasangan selebriti terkenal Neelofa dan Haris Ismail berbulan madu di pulau peranginan tersebut.
Perkataan Langkawi mula trending dalam media sosial sejak malam tadi itu disebabkan ramai mempersoalkan bagaimana Neelofa dan suaminya yang juga bekas peserta program Pencetus Ummah itu boleh lolos merentas negeri untuk berbulan madu.
Perkataan Langkawi sohor kini hari dalam Twitter.
Selain itu, foto mereka berada di dalam sebuah pesawat dan di sebuah lapangan terbang juga turut tular dalam media sosial sejak malam tadi.
Disebabkan perkara tersebut, rata-rata netizen juga menyuarakan hasrat dan keinginan mereka untuk merentas negeri seperti pasangan popular itu.
Foto tular yang memaparkan pasangan tersebut dikatakan berada di sebuah lapangan terbang.
Sehingga kini, masih tiada sebarang kenyataan rasmi daripada pihak bekas pengacara MeleTOP itu berhubung dakwaan tersebut.
Usaha Kosmo! Online untuk mendapatkan kenyataan daripada pihak pengurusan Neelofa juga tidak berhasil sehingga kini.

Hari ini, Kosmo! melaporkan pemilik dan pengurus majlis, Faiz Sabari bersama isterinya, Rozana Mumtaz Mohd. Ashraff, pembantu peribadi Neelofa, Nadiah Khairuddin dan seorang wanita yang didakwa merupakan peguam kepada Neelofa hadir di Ibu Pejabat Polis Daerah Dang Wangi bagi membantu siasatan berhubung pematuhan prosedur operasi standard (SOP) majlis pernikahan selebriti itu Sabtu lalu.
Terdahulu, Kosmo! malam tadi melaporkan pasangan terkenal itu didakwa telah pergi berbulan madu di Langkawi, Kedah.
Laporan tersebut susulan tular beberapa keping gambar pasangan berkenaan berada di sebuah lapangan terbang dipercayai menuju ke pulau peranginan tersebut.
Sabtu lalu, pasangan itu disatukan dalam satu majlis yang diadakan di sebuah hotel terkemuka di Kuala Lumpur.
Bagaimanapun, tular satu gambar di media sosial mendakwa majlis yang dianjurkan itu tidak mematuhi SOP yang ditetapkan oleh Majlis Keselamatan Negara (MKN).
Susulan daripada itu, Ketua Polis Daerah Dang Wangi, Asisten Komisioner Mohamad Zainal Abdullah pada Ahad dilaporkan akan memanggil pengurus majlis pernikahan dan beberapa orang saksi lain termasuk pekerja hotel untuk memberi keterangan. – K! ONLINE


MAFI, Nafas beri sumbangan RM580,000
30 Mac 2021, 5:48 pm
PETALING JAYA – Kementerian Pertanian dan Industri Makanan (MAFI) dengan kerjasama Pertubuhan Peladang Kebangsaan (Nafas) memberi sumbangan sebanyak RM580,000 serta 13 buah enjin bagi program Back To School dan Enjin Sangkut di Dewan Pertubuhan Peladang Kawasan Beluran, Sabah hari ini.
Menterinya, Datuk Seri Dr. Ronald Kiandee berkata, bantuan Back To School itu merupakan satu program tanggungjawab sosial korporat (CSR) Nafas.
“Sumbangan ini disasarkan kepada kalangan ahli keluarga petani, penternak dan nelayan dalam membantu meringankan beban keluarga yang berpendapatan rendah bagi menyiapkan anak-anak ke sekolah.
“Ia juga selari dengan komitmen MAFI untuk memastikan kebajikan golongan ini sentiasa mendapat perhatian kerajaan,” katanya dalam satu kenyataan hari ini.
Tambahnya, seramai 7,000 pelajar dari 60 buah sekolah rendah menerima bantuan berupa kelengkapan persekolahan serta 13 buah enjin sangkut kepada penerima yang layak. – K! ONLINE


Polis lumpuhkan Geng Nicky
Oleh NUR HUDA MUSA

30 Mac 2021, 5:29 pm
KUALA LUMPUR – Polis Diraja Malaysia (PDRM) berjaya melumpuhkan sindiket pengubahan wang haram terbesar di negara ini melalui Ops Pelican 3.0 yang dilaksanakan di sekitar Selangor dan Lembah Klang.
Ketua Polis Negara, Tan Sri Abdul Hamid Bador berkata, operasi yang melibatkan kekuatan seramai 220 orang pegawai dan anggota polis itu berjaya menahan 48 orang individu di bawah Akta Kesalahan Keselamatan (Langkah-langkah Khas) 2012 (Akta 747)(SOSMA).
“Sebanyak 70 serbuan telah dijalankan bagi mengesan geng Nicky yang diketuai oleh seorang lelaki dikenali sebagai Datuk Seri Liow Soon Hee.
“Operasi khas ini dilancarkan susulan maklumat risikan oleh jabatan siasatan jenayah komersial Johor,” katanya dalam sidang akhbar di Bukit Aman, di sini hari ini. – K! ONLINE


Pengecualian kuarantin di stesen berdasarkan kriteria
Oleh SITI A'ISYAH SUKAIMI

30 Mac 2021, 5:15 pm
PUTRAJAYA – Terdapat 27 kluster melibatkan kes indeks dalam kalangan pengembara yang tiba dari luar negara dengan jumlah 2,019 kes positif dikesan dalam tempoh 4 Mac tahun lalu sehingga 26 Mac 2021 berdasarkan pemantauan Pusat Kesiapsiagaan dan Tindak Cepat Krisis Kebangsaan (CPRC).
Ketua Pengarah Kesihatan, Tan Sri Dr. Noor Hisham Abdullah berkata, pengembara yang juga individu dalam pengawasan (PUS) sedang menjalani kuarantin adalah berisiko untuk menularkan jangkitan kepada orang berada di sekitarnya.
“Sejak 24 Julai tahun lalu hingga 27 Mac lepas, seramai 157,379 pengembara tiba di Malaysia dan daripada jumlah itu, seramai 61,931 pengembara pulang dalam tempoh 1 Januari tahun ini hingga 27 Mac.
“Justeru, seramai 61,462 orang telah dikuarantin wajib di stesen kuarantin; 409 orang kuarantin wajib di tempat kediaman; 31 orang kuarantin di hospital dan 29 orang adalah pelawat perniagaan antarabangsa jangka pendek (STBT),” katanya dalam satu kenyataan akhbar di sini hari ini.
Beliau berkata, sejak pelaksanaan kuarantin wajib di stesen-stesen kuarantin ini, Kementerian Kesihatan (KKM) telah menerima permohonan sama ada untuk pengecualian kuarantin wajib atau kuarantin di tempat kediaman dan pengecualian kuarantin di stesen kuarantin.
“Sejak 1 Januari hingga 27 Mac tahun ini, sebanyak 2,743 permohonan untuk kuarantin di tempat kediaman dan pengecualian kuarantin di stesen kuarantin telah diterima.

“Daripada jumlah ini, sebanyak 409 permohonan diluluskan untuk menjalani kuarantin wajib di tempat kediaman atau hospital,” katanya.-K! ONLINE


ECRL 3.0 bukan bermotif politik – Ka Siong
Oleh MOHD. HUSNI MOHD. NOOR

30 Mac 2021, 5:13 pm
PUTRAJAYA – Pelaksanaan Projek Laluan Rel Pantai Timur (ECRL) 3.0 adalah bersandarkan kepada kepentingan ekonomi dan isu teknikal bukannya bersandarkan kepada kepentingan politik.
Menteri Pengangkutan, Datuk Seri Dr. Wee Ka Siong berkata, keputusan untuk kembali ke jajaran asal (ECRL 3.0) adalah dibuat untuk memaksimumkan kelebihan dari segi ekonomi dan teknikal bagi keseluruhan projek dan kesan limpahannya.
Beliau berkata, jajaran baharu itu membolehkan laluan pintasan dari Serendah ke Pelabuhan Klang untuk servis Keretapi Tanah Melayu Bhd (KTMB) diintegrasikan ke dalam keseluruhan projek.
“Keputusan tersebut menjadikan servis kereta api KTMB lebih cekap kerana ia dapat menyelesaikan masalah laluan kargo ke KTMB yang ketika ini mempunyai isu kesesakan apabila melalui daerah pusat perniagaan Kuala Lumpur.
“Keputusan ini juga meningkatkan taraf keselamatan orang awam kerana kereta api kargo KTMB yang sekarang ini melalui stesen KL Sentral dan Bank Negera sering membawa bahan-bahan berbahaya,” katanya.
Beliau berkata demikian dalam satu kenyataan bagi menafikan dakwaan dibuat sebuah portal berita yang mengaitkan ECRL 3.0 dengan kepentingan politik.

Ka Siong berkata, penyambungan melalui jajaran asal ke Pelabuhan Klang dengan West Port dan North Port menawarkan laluan yang lebih baik untuk perdagangan antarabangsa dan menjadikan laluan yang lebih menarik untuk industri
perniagaan berorientasikan eksport.
Beliau berkata, jajaran ECRL 3.0 juga dijangka akan meningkatkan pembangunan dan perbandaran baru serta memacu aktiviti komersial di sekitar kawasan baru seperti Puncak Alam dan Kapar. – K! ONLINE


Empat daerah di Kelantan perlu tambahan anggota narkotik
Oleh ROHANA MOHD. NAWI

30 Mac 2021, 4:09 pm
KOTA BHARU – Polis Kelantan memerlukan penambahan bilangan pegawai dan anggota Jabatan Siasatan Jenayah Narkotik (JSJN) di empat daerah bagi mengekang jenayah penyeludupan dadah di sempadan negara.
Ketua Polis Kelantan, Datuk Shafien Mamat, berkata, empat daerah itu adalah Pasir Mas, Tumpat, Tanah Merah dan Jeli yang secara geografinya terletak di sempadan negara.
Katanya, polis akan memberi fokus kepada empat daerah itu kerana banyak kes kegiatan penyeludupan dilaporkan berlaku di lokasi berkenaan.
“Meskipun banyak kes dadah dan penyeludupan bahan terlarang di kawasan itu, ia tidak menghalang tugas polis untuk menjalankan operasi di situ.
“Sebelum ini, kita akan meminta bantuan dari Bukit Aman sekiranya terdapat kes besar melibatkan dadah. Jika pertambahan pegawai dan anggota di empat daerah ini, ia akan memudahkan kerja kita di kawasan sempadan,” katanya ketika ditemui di sini hari ini.
Mengulas lanjut, Shafien berkata, pegawai dan anggota JSJN di setiap daerah di negeri ini dianggarkan seramai 20 hingga 30 orang.

Katanya, di Ibu Pejabat Polis Kontinjen (IPK) Kelantan pula, seramai 70 orang pegawai dan anggota dicatatkan ketika ini.-K! ONLINE


Niezam yakin wanita seksi bukan Nonny, anggap Instagram digodam
Oleh MOHAMMAD SHAHEMY AZMI

30 Mac 2021, 3:32 pm
PETALING JAYA – Pelakon Niezam Zaidi yang juga bekas kekasih kepada pelakon dan penyanyi, Nonny Nadirah meluahkan perasaan masih tidak percaya kisah melibatkan bekas kekasihnya yang dikatakan kembali membuka tudung.
Menerusi hantaran yang dimuat naik dalam Instagramnya, Niezam turut berkongsi sekeping foto yang dirakamnya pada awal Januari lalu menunjukkan Nonny dalam keadaan berniqab.
“Aku tidak percaya sedikit pun kata-kata, kerana aku lebih percaya pada Allah SWT. Dan kepada yang kecam, kata bukan-bukan tanpa bukti sahih berubahlah. Kadang itu ujian buat kita, janganlah cepat buruk sangka.
“Nanti boleh jatuh fitnah, jenuh nak cari dia dekat padang yang luas (Mahsyar) di sana nanti. Banyak sangat cakap itu cakap ini. Wait a minute (tunggu sekejap). Mudah kalau kalaian tadah tangan dan dio yang terbaik buat insan yang kalian kata itu ini. Kita doakan yang baik-baik ok,” katanya.
Dalam hantaran itu juga, pelakon yang pernah membintangi filem Jalan Puncak Alam itu percaya bahawa akaun Instagram Nonny telah digodam oleh pihak yang tidak bertanggungjawab. Malah, Niezam turut meninggalkan doa memohon supaya bekas kekasihnya itu sentiasa dirahmati Allah SWT.
Kosmo! Online pada 26 Mac lalu melaporkan Nonny atau nama sebenarnya Nonny Nadirah Zainuddin, 31, telah menimbulkan tanda tanya tentang penampilan terbaharunya selepas naik video berdurasi 48 saat seorang wanita berbaju putih berpenampilan seksi dan mengenakan stokin jaring.

Bagaimanapun wajah wanita misteri itu ditutup dengan alat pelindung muka. Bagaimanapun, tinjauan Kosmo! Online mendapati video pendek tersebut telah pun dipadam oleh Nonny dalam Instagramnya.  – K! ONLINE.


Ada orang suruh saya tumbuk Zulfarhan – saksi pembelaan
Oleh NUZULSHAM SHAMSUDDIN

30 Mac 2021, 4:28 pm
KUALA LUMPUR – Mahkamah Tinggi di sini hari ini diberitahu oleh seorang penuntut Universiti Pertahanan Nasional Malaysia (UPNM) bahawa ada seseorang menyuruhnya menumbuk pegawai kadet laut Zulfarhan Osman Zulkarnain di dalam biliknya di universiti berkenaan.
Saksi pembelaan ke-20 Muhammad Alif Farhan Aerosni ,25, berkata bagaimanapun dia tidak dapat mengenal pasti individu yang menyuruhnya bertindak sedemikian dalam kejadian 2.05 pagi 22 Mei 2017.
“Saya sampai di bilik 4-10 (bilik saksi itu) masa itu bilik gelap, semua orang tengah duduk di tempat duduk mereka. Mereka tanya saya hendak buat apa, saya menjawab hendak mengambil telefon bimbit.
“Pada masa sama ada seseorang menyuruh saya menumbuk arwah (Zulfarhan) namun saya hanya tepuk bahunya (Zulfarhan). Saya terus mengambil telefon bimbit dan keluar dari bilik itu dan ke bilik 4-11,” katanya.
Saksi itu berkata demikian ketika pemeriksaan utama oleh peguam Datuk Ranjit Singh Dhillion yang mewakili tertuduh ketiga, Muhammad Najib Mohd. Razi pada prosiding bela diri 18 pelajar UPNM terhadap pertuduhan membunuh, bersubahat membunuh dan mencederakan Zulfarhan.
Saksi yang mengaku mengenali Zulfarhan itu turut menjelaskan, semasa dia berada di bilik 4-10, keadaan bilik suram, kurang cahaya dan  ramai kadet namun pada masa sama tidak mendengar serta melihat kadet-kadet itu menyoal Zulfarhan.

Dalam prosiding sama, ketika ditanya peguam Amer Hamzah yang mewakili tertuduh pertama Muhammad Akmal Zuhairi Azmal,  adakah saksi nampak anak guamnya membuat buat apa-apa di bilik 4-10, saksi itu menjawab dia tidak nampak Muhammad Akmal Zuhairi buat apa-apa.
Sementara itu, semasa pemeriksaan balas oleh Timbalan Pendakwa Raya N.Joy Jothi, adakah saksi bersetuju individu yang menyuruhnya menumbuk Zulfarhan adalah tertuduh keenam, Abdoul Hakeem Mohd Ali, saksi menjawab, “Tidak Setuju”.
Selain itu, berkaitan dengan cadangan Joy Jothi, adakah ketika kejadian keadaan Zulfarhan berikat , tidak berbaju dan memakai seluar pendek, saksi menjawab dia tidak bersetuju kerana ketika kejadian Zulfarhan tengah berdiri, tidak memakai baju dan tangan tidak berikat.
Muhammad Alif Farhan juga tidak bersetuju dengan cadangan Joy Jothi bahawa keterangan saksi itu tidak sepenuhnya benar dan hanya untuk menyelamatkan rakan-rakannya yang telah dituduh.
Perbicaraan di hadapan Hakim Datuk Azman Abdullah bersambung lagi Khamis ini.-K! ONLINE


Saya tak persenda OKU – Andi Bernadee
Oleh NUR EMIRA SAIZALI

30 Mac 2021, 4:19 pm
PETALING JAYA – Terkena tempias, penyanyi dan pelakon Andi Bernadee memohon maaf sekiranya videonya yang memaparkan dia menyentung hidung menggunakan kaki baru-baru ini telah mengguris hati golongan Orang Kelainan Upaya (OKU).
Permohonan maaf itu disuarakan pelantun lagu Donde itu selepas dia turut terkena tempias daripada video kontroversi penyanyi Baby Shima semalam.
Andi atau nama sebenarnya Andi Azrul Andi Mapangile, 30, mendedahkan dia turut menerima pelbagai kritikan menerusi video yang dimuat naik baru-baru ini walaupun tiada kaitan dengan golongan OKU.
“Ketika saya muat naik video tersebut, tiada kena-mengena langsung dengan video Baby Shima dan saya masih boleh bezakan mana yang baik dan buruk.
“Saya mohon maaf kepada pihak yang terbabit dalam isu ini terutama abang Zhariff. Harap perkara sebegini takkan berulang lagi,” katanya dalam InstaStorynya hari ini.
Video milik Andi yang mengundang kecaman ramai.
Dalam pada itu, pelakon drama Melastik ke Hatimu itu juga mengakui turut berasa marah ketika menonton video Baby Shima semalam.

Malah, menurut Andi, tidak mungkin dia akan merakam video tersebut sekiranya mengetahui tentang isu Baby Shima itu lebih awal.
“Saya tidak kata saya betul atau salah tetapi harap perkara seperti ini tidak berulang kembali.
“Kepada sesiapa yang membuta-tuli menuduh dan menghukum saya, belajarlah untuk bertanya. Adakah awak ‘Tuhan’?,” katanya.
Bekas peserta Big Stage musim pertama itu juga turut menasihatkan kepada orang agar lebih berhati-hati menghasilkan kandungan kreatif bagi mengelakkan menyinggung perasaan mana-mana pihak.
“Sebelum buat sebarang video, pandang kiri, kanan, depan dan belakang supaya tidak beri kesan kepada orang lain.
“Satu lagi, sentiasa beri keutamaan kepada golongan OKU ketika berada di luar ya,” ujarnya panjang lebar.
Andi menerima kecaman selepas dia memuat naik sebuah video yang memaparkan aksinya menyentuh hidung menggunakan kaki yang dilihat seolah-olah menghina golongan OKU.
Semalam, Kosmo! melaporkan Baby Shima memohon maaf atas kesilapannya meniru pergerakan Zhariff yang dilahirkan tanpa kedua-dua tangan menerusi satu hantaran video di aplikasi TikTok, baru-baru ini.
Shima atau nama sebenarnya Nor Ashima Ramli berkata, dia sudah memadam video berkenaan dan menjelaskan ia dilakukan tanpa sengaja tanpa menyedari Zhariff seorang OKU.


Ular tedung berteduh dalam enjin kereta
Oleh MASTURAH SURADI

30 Mac 2021, 3:37 pm
KOTA TINGGI – Seorang mekanik terkejut apabila menjumpai ular tedung hitam sepanjang 1.5 meter berlingkar dibahagian enjin sebuah Perodua Viva yang hendak dibaiki dalam kejadian di Jalan Niaga di sini semalam.
Pegawai Angkatan Pertahanan Awam Malaysia (APM) Kota Tinggi, Mohd. Sarul Nizam Khirudin berkata, pihaknya menerima panggilan kecemasan kejadian itu pada pukul 5.34 petang.
“Sewaktu tiba di lokasi iaitu bengkel kereta didapati terdapat seekor ular tedung hitam sedang berlingkar dibahagian enjin kereta.
“Pemilik kereta berusia 42 tahun memberitahu dia dari Kampung Gembut membawa kenderaan tersebut ke bengkel itu untuk dibaiki.
“Bagaimanapun apabila mekanik membuka bahagian hadapan bonet kereta didapati terdapat ular di situ,”katanya ketika dihubungi hari ini.
Katanya, pihak APM kemudian berjaya menangkap ular seberat satu kilogram itu dalam masa yang singkat sebelum dilepaskan ke habitat asal.-K! ONLINE


Warong Rider penghantar rasmi juadah bazar Ramadan
Oleh DIYANATUL ATIQAH ZAKARYA

30 Mac 2021, 3:23 pm
MELAKA – Melaka ICT Holdings Sdn. Bhd. (Micth) kini membuka peluang kepada ‘rider’ negeri ini untuk menjadi sebahagian daripada ‘Warong Rider’ yang dilantik sebagai penghantar rasmi juadah bazar Ramadan.
Ketua Menteri Melaka, Datuk Seri Sulaiman Md. Ali berkata, Warong Rider merupakan salah satu inisiatif kerajaan negeri dan pusat untuk memudahkan pelanggan membeli juadah kegemaran, dalam masa kekal selamat di kediaman masing-masing.
Katanya, permohonan untuk menjadi Warong Rider itu telah dibuka sejak semalam menerusi laman sesawang www.micth.com dan setakat ini seramai 100 rider telah mendaftar.
“Platform Warong Rider ini melibatkan urusniaga secara e-dagang dan pembayaran juga dibuat secara dalam talian, sekali gus dapat mengurangkan risiko sentuhan secara terus antara pembeli dan penjual di bazar Ramadan.
“Kita menyasarkan seramai 2,000 Warong Rider akan menyediakan perkhidmatan sepanjang tahun ini, walaupun selepas habis bulan Ramadan nanti,” katanya selepas melancarkan Warong Rider di bawah program Warongku di Kompleks Seri Negeri, di sini, hari ini.
Mengulas lanjut, Sulaiman berkata, peserta Warong Rider juga akan menerima pelbagai insentif meliputi perlindungan penjana gig, penyelenggaraan motosikal, rider cemerlang, bonus bulanan dan tahunan termasuk cabutan umrah.

“Pendaftaran sebagai peserta juga adalah percuma tanpa yuran bulanan atau tahunan serta bayaran komisen sehingga 20 peratus.
“Konsep Warong Rider ini bukan sekadar menghantar pesanan makanan halal atau pada Ramadan sahaja, malah ia merupakan perkhidmatan berterusan bagi penghantaran berpusat lain termasuklah pesanan untuk ubat-ubatan, dokumen, barangan dari rumah ke rumah, barangan kedai runcit atau pasaraya,” katanya.-K! ONLINE


Kes baharu kembali melebihi 1,000
Oleh SITI A'ISYAH SUKAIMI

30 Mac 2021, 4:52 pm
PUTRAJAYA – Kes harian kembali kepada angka empat digit dengan 1,133 kes dilaporkan hari ini, menjadikan kes positif Covid-19 sebanyak 344,018 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 401 kes dilaporkan di Selangor, diikuti oleh Pulau Pinang sebanyak 194 kes dan Sarawak sebanyak 153 kes.
“Seterusnya, Johor (96 kes), Kuala Lumpur (53 kes), Perak dan Kelantan (masing-masing 44 kes), Sabah dan Kedah (masing-masing 41 kes) dan Negeri Sembilan (39 kes).
“Negeri lain ialah Pahang (16 kes), Melaka (enam kes), Terengganu (dua kes) manakala, Labuan, Putrajaya dan Perlis (masing-masing melaporkan satu kes),” katanya dalam ciapan di Twitter beliau di sini hari ini. -K!ONLINE


Saintis ramal sukar dapat anak menjelang 2045
Oleh KOSMO!

30 Mac 2021, 3:33 pm
NEW YORK – Pakar-pakar meramalkan bahawa kebanyakan pasangan akan memerlukan bantuan perubatan untuk hamil menjelang 2045 akibat pencemaran bahan kimia yang merosakkan kesihatan termasuk kesuburan manusia, lapor akhbar Daily Star kelmarin.
Profesor alam sekitar dan kesihatan awam Sekolah Perubatan Mount Sinai di Bandar Raya New York, Shanna Swan berkata, pada tahun 2017, beliau mendapati purata jumlah sperma dalam kalangan lelaki Barat berkurangan lebih separuh berbanding tempoh 40 tahun sebelumnya.
“Berdasarkan analisis penurunan sperma pada 2017, saya meramalkan menjelang 2045, kita akan menyaksikan median jumlah sperma sifar.
“Justeru, kebanyakan pasangan dijangka terpaksa menggunakan kaedah persenyawaan dalam makmal (IVF) atau bantuan perubatan lain untuk hamil,” ujarnya.
Tambah Swan, beliau turut melihat terdapat peningkatan jumlah kemandulan dalam kalangan generasi muda.
“Saya mahu berterus-terang mengenai perkara ini meskipun ramai orang tidak suka bercakap mengenainya. Ini adalah masalah pembiakan dan ia mempunyai kaitan dengan alam sekitar.

“Orang ramai sedar bahawa kita menghadapi krisis kadar kelahiran, namun mereka menyatakan ia disebabkan oleh kelewatan melahirkan anak atau pilihan gaya hidup dan enggan mengaitkannya dengan bahan kimia.
“Saya mahu masyarakat sedar bahawa bahan kimia boleh memberi kesan negatif terhadap tahap kesuburan dan menjadi penyebab utama permasalahan tersebut tanpa menafikan faktor lain,” jelasnya kepada akhbar The Guardian.
Swan bersama para penyelidik lain turut mengkaji kaitan antara bahan kimia yang memasuki badan dan masalah kesuburan serta mengesahkan kaitan tersebut.
Bahan kimia phthalates dan Bisphenol A (BPA) yang digunakan dalam pembuatan plastik boleh mengganggu pengeluaran hormon seks seperti testosteron dan estrogen sekali gus menjejaskan kesuburan. – Agensi


Jangan siasat, kami pakai ‘mask’ – Awal, Scha
Oleh MOHAMMAD SHAHEMY AZMI

30 Mac 2021, 4:52 pm
PETALING JAYA – Gara-gara bimbang disiasat polis bagi memberi keterangan berhubung pematuhan prosedur operasi standard (SOP) selepas hadir ke majlis pernikahan selebriti Neelofa dan Haris Ismail pada Sabtu lalu, pengacara Awal Ashaari berkongsi hantaran berseloroh meminta supaya dia tidak terpalit dengan isu tersebut.
Menerusi satu hantaran yang dimuat naik dalam Instagramnya, Awal memohon supaya dia dan juga isteri, Scha Alyahya tidak disiasat atas dakwaan melanggar SOP.
“Tolong jangan siasat saya dan bunga saya (Scha). Kami pakai topeng pelitup muka sepanjang masa kecuali ketika hendak bergambar dan makan sebab kami tidak ada langsir macam pengantin,” seloroh Awal.
Hantaran dengan kapsyen yang sama turut dimuat naik isterinya, Scha Alyahya dalam Instagramnya.
Menerusi perkongsian tersebut, Awal atau nama sebenarnya Ahmad Awaluddin Ashaari, 39, turut berkongsi sekeping foto ketika bergambar dengan pasangan pengantin di atas pelamin.
“Dalam jutaan bunga dekat belakang tu, dua kuntum bunga yang paling cantik, paling wangi dan paling berseri-seri. Satu bunga saya dan petik, satu lagi disunting Haris.

“Lelaki lain bolehlah ambil bau bunga-bunga lain yang masih banyak dekat latar pelamin tu. Selamat pengantin baharu Neelofa dan Haris,” ujarnya.
Kosmo! Online hari ini melaporkan bahawa pengurus majlis pernikahan Neelofa dan Haris hadir ke Ibu Pejabat Polis Daerah (IPD) Dang Wangi bagi membantu siasatan berhubung perlanggaran SOP ketika majlis pernikahan selebriti itu pada Sabtu lalu.
Pemilik dan pengurus majlis, Faiz Sabari bersama isterinya, Rozana Mumtaz Mohd. Ashraff daripada Reka Teemor dilihat hadir beberapa minit selepas pembantu peribadi Neelofa, Nadiah Khairuddin bersama seorang wanita yang didakwa merupakan peguam kepada Neelofa turut tiba di IPD Dang Wangi kira-kira pukul 11.40 pagi tadi.
Faiz yang ketika didekati wartawan selepas kira-kira dua jam memberi keterangan bagaimanapun enggan memberi sebarang komen. – K! ONLINE


Polis panggil Datuk Seri beri keterangan kes tular
Oleh ASLIZA MUSA

30 Mac 2021, 3:52 pm
SUNGAI SIPUT – Bekas Timbalan Menteri bergelar Datuk Seri antara individu yang akan dipanggil memberi keterangan berkaitan kes tular kononnya polis menahan perarakan pengebumian mayat dengan kenderaan di Jalan Lintang dekat sini Khamis lalu.
Ketua Polis Daerah, Superintenden Mohd. Khaizam Ahmad Shahabudin berkata, dakwaan itu tidak benar kerana polis tidak menahan kenderaan itu bagi tujuan menghalang perarakan tersebut sebaliknya menasihati mereka agar mematuhi peraturan lalu-lintas.
Malah katanya, tiada tindakan mahupun saman dikeluarkan pihak polis ke atas rombongan berkenaan.
“Polis akan memanggil beberapa orang termasuk yang didakwa sebagai orang kenamaan untuk memberi keterangan selain media yang telah mengeluarkan berita tidak sahih itu,” katanya ketika ditemui pemberita pada perhimpunan sempena Majlis Peringatan Hari Polis ke-214 di Ibu Pejabat Polis Daerah (IPD) Sungai Siput di sini hari ini.
Menceritakan insiden tersebut, Mohd. Khaizam memberitahu, kejadian berlaku semasa sepasukan anggota dari Balai Polis Sungai Siput sedang menjalankan rondaan cegah jenayah dan mendapati aliran trafik di lampu isyarat di Jalan Lintang agak terganggu.
Katanya, hasil pemeriksaan mendapati, keadaan itu berpunca ekoran tindakan anggota agensi sukarelawan yang memberhentikan dan melencongkan kenderaan bagi memberi laluan kepada perarakan berkenaan.

“Tindakan menahan rombongan tersebut bukan bertujuan menghalang atau tidak menghormati mayat tetapi menasihati mereka agar patuh kepada peraturan lalu-lintas.
“Nasihat juga diberikan kepada anggota agensi sukarelawan terbabit agar tidak sewenang-wenangnya melencongkan kenderaan kerana ia bukan di bawah bidang kuasa agensi berkenaan,” katanya.
Tambah beliau, selepas menahan rombongan itu, mereka telah membuat provokasi ke atas anggota dan ia bukan tindakan bijak kerana jelas melanggar peraturan.
“Berdasarkan maklumat, konvoi itu dipercayai melanggar lampu isyarat merah sebanyak dua kali dan tindakan tersebut boleh membahayakan keselamatan pengguna jalan raya lain.
“Kejadian seumpama ini bukan pertama kali berlaku dan dalam hal ini, polis hanya menjalankan tugas yang diamanahkan untuk kesejahteraan masyarakat dan sekiranya didapati melanggar peraturan, maka sudah tentu tindakan akan diambil,” katanya.
Terdahulu, beberapa gambar dan video berdurasi 2 minit 19 saat tular di media sosial yang memaparkan provokasi dilakukan beberapa individu termasuk seorang bekas timbalan menteri kerana berang perarakan kenderaan membawa mayat ditahan polis.


Saya bukan maksum, tak terlepas melakukan dosa – Syed Iqmal
Oleh FARHANA AB RAHMAN

30 Mac 2021, 2:56 pm
PETALING JAYA – “Saya bukan nabi, bukan juga seorang wali, tetap melakukan dosa dan sebagainya. Tetapi tetap ada cita-cita untuk memberikan kebaikan kepada orang.
“Kalau orang tengok kita salah sikit, terus dilabel tunggang agama. Walhal apa yang saya katakan itu datang dari diri untuk menyebarkan elemen positif.”
Begitulah komen pendakwah bebas, Syed Iqmal apabila menjawab dakwaan mengatakan dia ‘menunggang agama’ bagi mengaut keuntungan bisnes yang diusahakannya ketika ini.
Tegas Syed atau nama penuhnya Syed Shah Iqmal Syed Mohammad Shaiful, 26, perkongsian yang dilakukannya adalah mengenai pengetahuan agama yang dipelajari dan berhasrat untuk menyelitkan dakwah sambil berhibur.
“Saya masih mengekalkan nama da’i kerana membawa maksud dakwah. Setiap individu berdakwah dengan cara masing-masing.
“Wartawan, penyanyi, peniaga dan semua orang ternyata mempunyai cara tersendiri untuk berdakwah. Peranan tersebut bukan hanya terhad dengan tazkirah dan ceramah semata-mata sebaliknya disebarkan menerusi kebaikan,” katanya.

Syed ditemui pada majlis pelancaran produk Asyedap Salted Caramel Chocholate Cooking yang bertempat di Bangi Resort Hotel, Bandar Baru Bangi, Selangor baru-baru ini.
Berhasrat melebarkan sayap perniagaan secara aktif, pendakwah yang juga merupakan seorang penyanyi itu menjelaskan dia sudah mula berjinak-jinak menceburkan diri dalam bidang berkenaan sejak dahulu.
“Sejak tahun 2017 lagi saya sudah mula meniaga biskut yang dibuat oleh mama. Ketika hadir memberi ceramah dan sebagainya, saya bawa bersama. Alhamdulillah, sebelum pelancaran sudah 12,000 unit terjual.
“Saya juga mempunyai perancangan untuk melebarkan sayap ke Singapura, Brunei dan Thailand namun perlu melalui beberapa prosedur dahulu. Buat masa ini, ejen dan stokis ada di seluruh negeri bagi memudahkan urusan perniagaan Asyedap,” kata Syed. – K! ONLINE


Haneesya Hanee wakili Malaysia ke pertandingan Miss City Tourism
Oleh MOHAMMAD SHAHEMY AZMI

30 Mac 2021, 3:05 pm
PETALING JAYA – Pelakon dan model popular, Haneesya Hanee bakal membawa nama Malaysia ke pertandingan ratu cantik Miss City Tourism yang akan di adakan di China pada Oktober nanti.
Dalam pertandingan tersebut, Haneesya atau nama sebenarnya Sharifah Haneesya Hanee Sayed Sahalan, 21, akan mewakili bandar raya Kuala Lumpur ke pertandingan yang akan disertai puluhan jelitawan mewakili beberapa kota di seluruh dunia.
Menerusi hantaran yang dimuat naik Haneesya dalam Instagramnya, gadis berkulit hitam manis itu mengakui berasa sangat gementar dan takut kerana bakal membawa nama negara ke pentas dunia menerusi pertandingan tersebut.
“Saya berasa sangat gementar dan takut kerana menggalas tanggungjawab sebagai Miss City Tourism Malaysia dengan mewakili bandar raya Kuala Lumpur.
“Ini merupakan satu tanggungjawab yang berat dan saya serius untuk menggalas tanggungjawab tersebut kerana ini merupakan peluang kedua saya. Seperti yang diketahui, peluang kedua tidak akan datang sebanyak dua kali. Tolong doakan saya,” ujarnya.
Haeesya bakal mewakili Malaysia ke China dalam pertandingan ratu cantik Miss City Tourism Oktober nanti.
Dalam hantaran berbeza, Haneesya turut memberitahu bahawa, untuk menjadi seorang ratu sebenar, seseorang itu tidak memerlukan bentuk badan mengiurkan, wajah yang sempurna, rambut yang cantik dan populariti.

“Itu semua adalah bonus. Apa yang membuatkan seseorang itu menjadi ratu bukan daripada mahkota yang dipakai tetapi daripada jiwa mereka,” tulisnya dalam Instagram.
Pihak pengurusan yang bertanggungjawab memilik Haneesya ke pertandingan tersebut, Double Event Management memberitahu, pemilihan bekas peserta Dewi Remaja 2018/2019 dilihat tepat berdasarkan pengalamannya selain memenuhi kriteria seorang ‘ratu’ untuk membawa nama Malaysia.
Tujuan Miss City Tourism diadakan adalah bertujuan untuk mempromosikan bandar-bandar di seluruh dunia yang terjejas teruk akibat pandemik Covid-19 dan memperkenalkan semula industri pelancongan dunia termasuk Malaysia. – K! ONLINE


Ainul Aishah bertunang, nikah hujung tahun
Oleh HARYATI KARIM

30 Mac 2021, 2:38 pm
PETALING JAYA – Selepas empat tahun bercinta, pelakon Ainul Aishah telah selamat melangsungkan pertunangan dengan kekasih hati yang merupakan seorang ahli perniagaan bernama Khairul Redzuan pada Sabtu lalu.
Berita gembira tersebut dikongsi pelakon berusia 36 tahun itu menerusi gambar yang dimuat naik dalam Instagramnya malam semalam.
Menurut Ainul, dia dan tunang merancang untuk melangsungkan perkahwinan pada hujung tahun ini, namun masih belum menetapkan sebarang tarikh khusus.
“Alhamdulillah semua berjalan dengan lancar. Jika diikutkan majlis pertunangan mahu diadakan pada Januari lalu, tetapi disebabkan pandemik Covid-19 dan Perintah Kawalan Pengerakan (PKP), majlis ditangguhkan sehinggalah pada Sabtu lalu.
“Berkenaan perkahwinan, kami merancang untuk melangsungkannya sekitar hujung tahun ini antara Oktober sehingga Disember,” ujar Ainul ketika dihubungi Kosmo! Online sebentar tadi.
Dalam pada itu, pelakon drama Semerah Cinta Humairah itu turut meluahkan rasa syukur kerana akhirnya bertemu jodoh dengan lelaki yang terbaik.

“Jika diikutkan, sejak umur 26 tahun saya sudah ada rasa untuk berkahwin. Namun, jodoh tiba lewat. Apapun saya bersyukur kerana dikurniakan bakal suami yang baik.
“Dia seorang yang sangat bertanggungjawab, baik dan mempunyai asas agama. Dia juga memang sudah bersedia untuk memikul tanggungjawab sebagai seorang suami,” kongsi Ainul.
Pada majlis tersebut, Ainul menerima tiga dulang hantaran berbalas lima daripada pihak lelaki.
Antaranya sebentuk cincin, kek, coklat, biskut dan manisan.
Ainul dan Khalid menjalinkan hubungan cinta sejak April 2017 selepas menerima mesej peribadi yang dihantar melalui Instagram miliknya. – K! ONLINE


Wanita maut kereta terbabas langgar tiang elektrik
Oleh MASTURAH SURADI

30 Mac 2021, 2:38 pm
MERSING – Seorang pengawal keselamatan maut selepas kereta dipandu terbabas melanggar tiang elektrik di Jalan Tanjung Resang-Mersing hari ini.
Mangsa dikenali sebagai Nadiah Md Tahir, 32 tinggal di Felda Tenggaroh Timur 1 meninggal dunia di lokasi kejadian selepas mengalami cedera parah.
Ketua Polis Daerah Mersing, Superintendan Cyril Edrward Nuing berkata pihaknya menerima laporan kejadian itu pada pukul 11.15 pagi.
Katanya, siasatan awal mendapati ketika kejadian kereta berkenaan dipandu mangsa bersendirian dari Tanjung Resang menuju ke Bandar Mersing.
“Apabila sampai di Jalan Tanjung Resang Mersing kereta tersebut telah hilang kawalan dan terbabas melanggar tiang elektik.
“Akibat daripada kemalangan itu pemandu mengalami kecederaan parah di bahagian kepala, badan dan disahkan meninggal dunia di tempat kejadian oleh paramedik Hospital Mersing,”katanya ketika dihubungi hari ini.

Katanya, mayat mangsa telah di hantar ke forensik Hospital Mersing untuk bedah siasat dan kes disiasat dibawah Seksyen 41(1) Akta Pengangkutan Jalan 1987.-K! ONLINE


Pengurus majlis, pembantu peribadi Neelofa hadir beri keterangan
Oleh NUR HUDA MUSA

30 Mac 2021, 2:21 pm
KUALA LUMPUR – Pengurus majlis pernikahan selebriti popular, Noor Neelofa Mohd. Noor dan pendakwah bebas Muhammad Haris Mohd. Ismail hari ini hadir bagi membantu siasatan berhubung pematuhan prosedur operasi standard (SOP) di majlis pernikahan selebriti itu Sabtu lalu di Ibu Pejabat Polis Daerah (IPD) Dang Wangi.
Pemilik dan pengurus majlis, Faiz Sabari bersama isterinya, Rozana Mumtaz Mohd. Ashraff dilihat hadir beberapa minit selepas pembantu peribadi Neelofa, Nadiah Khairuddin bersama seorang wanita yang didakwa merupakan peguam kepada Neelofa turut tiba di IPD Dang Wangi kira-kira pukul 11.40 pagi tadi.
Faiz yang ketika didekati wartawan selepas kira-kira dua jam memberi keterangan bagaimanapun enggan memberi sebarang komen.
“Tiada apa nak cakap, semua ok,” katanya ringkas sebelum beredar bersama-sama isterinya.
Sementara itu, usaha untuk mendapatkan komen daripada pembantu peribadi serta peguam Neelofa juga tidak berjaya apabila kedua-dua mereka enggan memberi sebarang komen selepas keluar dari IPD Dang Wangi kira-kira pukul 2.05 petang.
Terdahulu, Kosmo! malam tadi melaporkan pasangan terkenal itu didakwa telah pergi berbulan madu di Langkawi, Kedah.

Laporan itu susulan tular beberapa keping gambar pasangan berkenaan berada di sebuah lapangan terbang dipercayai menuju ke pulau peranginan terkenal tersebut.
Sabtu lalu, pasangan itu disatukan dalam satu majlis yang diadakan di sebuah hotel terkemuka di Kuala Lumpur.
Bagaimanapun, tular satu gambar di media sosial mendakwa majlis yang dianjurkan itu tidak mematuhi SOP yang ditetapkan oleh Majlis Keselamatan Negara (MKN).
Susulan daripada itu, Ketua Polis Daerah Dang Wangi, Asisten Komisioner Mohamad Zainal Abdullah pada Ahad dilaporkan akan memanggil pengurus majlis pernikahan dan beberapa orang saksi lain termasuk pekerja hotel untuk memberi keterangan. – K! ONLINE


MB Pahang ucap tahniah KUIPSAS dapat taraf universiti
Oleh KOSMO!

30 Mac 2021, 2:14 pm
Oleh KHAIRULMIZAN YAHYA
KUANTAN – Menteri Besar, Datuk Seri Wan Rosdy Wan Ismail merakamkan ucapan tahniah kepada Kolej Universiti Islam Pahang Sultan Ahmad Shah (KUIPSAS) yang kini diiktiraf sebagai universiti oleh Kementerian Pengajian Tinggi Malaysia (KPTM).
Wan Rosdy berkata, penganugerahan taraf sebagai universiti penuh itu diharapkan akan meningkatkan lagi hasil penyelidikan dan kualiti graduan sehingga universiti itu menjadi institusi pengajian tinggi yang ulung, bukan sahaja di negeri Pahang tetapi juga di peringkat antarabangsa.
“Kerajaan negeri berharap KUIPSAS akan terus maju dan berdaya saing dalam mendidik anak bangsa, khususnya bagi meningkatkan keupayaan dan kemakmuran negeri ini,” katanya di sini, hari ini.
Menurutnya, penubuhan KUIPSAS bermula pada 27 Ogos 1996 sebagai Kolej Islam Pahang Sultan Ahmad Shah (KIPSAS) merupakan satu lakaran kejayaan yang harus diingati oleh seluruh rakyat negeri ini.
“Sepanjang penubuhan, KUIPSAS telah melahirkan graduan dalam pelbagai bidang dan merupakan antara aset terpenting pembangunan modal insan di negeri ini.

“Pendekatan KUIPSAS yang mengintegrasikan pembangunan ukhrawi dan kemahiran berteraskan industri merupakan ciri unik yang harus dikekalkan dan diperkasakan demi masa hadapan generasi akan datang,”ujarnya.


Dua nelayan hilang selepas jatuh bot
Oleh WAT KAMAL ABAS

30 Mac 2021, 3:10 pm
PARIT BUNTAR – Dua nelayan termasuk seorang warga Indonesia dilaporkan hilang dipercayai terjatuh dari bot masing-masing di dua lokasi berbeza di Perairan Kerian, semalam.
Timbalan Pengarah Operasi Zon Maritim Kuala Kurau, Leftenan Maritim Mohd. Faiz Sujari, berkata terdahulu pihaknya menerima maklumat kira-kira pukul 9.40 malam mengenai kehilangan seorang warga Indonesia yang dikenali sebagai Gong Drong.
Katanya, lelaki berkenaan dilaporkan terjatuh dari bot muatan kayu bakau yang terbalik di Perairan Kuala Gula akibat cuaca buruk, manakala dua lagi rakannya warga tempatan yang berada di dalam bot itu berjaya menyelamatkan diri dan berenang ke sangkar ikan berhampiran.
“Sejurus menerima laporan pihak Maritim menggerakkan aset ke lokasi bagi membuat pencarian awal namun tidak menjumpai sebarang petunjuk,”katanya ketika ditemui di sini semalam.
Pada masa sama, Mohd. Faiz memaklumkan, kira-kira pukul 3 pagi tadi pihak menerima satu lagi maklumat kehilangan seorang nelayan warga tempatan dikenali sebagai Cheah Teang Kee, 61.
Lelaki berkenaan dilaporkan hilang di Perairan Tanjung Piandang ketika memukat ikan.

” Berdasarkan maklumat diterima, mangsa keluar menangkap ikan pukul 2 petang semalam dan komuniti nelayan disini menjumpai sampan milik mangsa hanyut di kedudukan lapan batu nautika di Barat Tanjung Piandang.
Susulan laporan kehilangan dua nelayan itu, 17 anggota terdiri dari Maritim, Pasukan Polis Marin Pengkalan Kuala Kurau, Jabatan Perikanan, Bomba dan Agensi Pertahanan Awam (APM), serta dibantu 13 nelayan daerah Kerian, telah menjalankan operasi mencari dan menyelamat (SAR) di dua lokasi berbeza iaitu di Perairan Kuala Gula dan Tanjung Piandang bermula pukul 8 pagi tadi.
“SAR masih diteruskan dan kawasan pencarian turut diperluaskan makala bot gentian kaca yang dijumpai dan disahkan milik mangsa kedua telah ditunda ke jeti Kampung Nelayan, Jalan Pantai, Kuala Kurau, “katanya.-K! ONLINE